Belajar Mengait Dengan Tangan Sahaja Tanpa Sebarang Alat Mengait Adalah Sangat Menarik

Selama ini kita melihat orang mengait perlu menggunakan alat mengait. Tetapi kali ini Infinity Scarf dibuat dengan hanya menggunakan dua tangan sahaja bersama-sama benang besar jenis stretchable. Dan yang lebih penting, kita boleh siapkannya dalam tempoh 30 minit sahaja!

LIKE Facebook THE VOCKET untuk ikuti lebih banyak artikel menarik. Anda juga boleh menghantar kisah menarik anda dengan KLIK SINI.


Belajar Sampai Ke Jepun Tetapi Pemuda Ini Pilih Kerjaya Jual ‘Akok’ Di Kampung

Walaupun mempunyai kelulusan dalam bidang kejuruteraan dari luar negara, namun ia tidak menghalang pemuda ini untuk memilih kerjaya yang berbeza daripada apa yang dipelajari sebelum ini.

Kisahnya yang ‘yang belajar tinggi-tinggi sampai ke oversea tapi pulang ke kampung jual akok’ mula mencuri perhatian netizen baru-baru ini selepas perkongsiannya mengenai perkara itu mulai tular di Facebook.

Akok adalah kuih tradisional yang sangat popular di Kelantan dan sering menjadi pilihan pemanis mulut warga Pantai Timur terutamanya di bulan Ramadan.

“Belajar tinggi-tinggi sampai oversea  tapi pulang ke kampung jual akok.

“Ramai yg tertanya-tanya apakah sebab pemuda berusia 25 tahun ini (merujuk kepada dirinya) memilih untuk menjual akok berbanding melanjutkan karier dalam bidang kejuruteraan,” soalnya dalam perkongsian tersebut.

Menurut pemuda tersebut Shamil Sukri, perniagaan yang diusahakannya itu secara tidak langsung dapat membantu masyarakat setempat menjana pendapatan dengan bekerja dengannya terutama di musim Perintah Kawalan Pergerakan yang masih berlangsung sehingga hari ini.

Bukan saja dapat membuka peluang pekerjaan kepada penduduk setempat, namun jelasnya perniagaan akok yang diusahakannya itu dapat merancakkan lagi ekonomi membeli daripada pembekal-pembekal tempatan telur santan, dan gandum sekaligus turut membantu golongan ini dalam perniagaan mereka.

“Tambahan pula, pemuda ini ingin mengubah perspektif negatif masyarakat terhadap konsep kedai kueh tradisional yg digambarkan dgn kedai yg usang, buruk, dan rekabentuk yg lama kpd perspektif yg lebih positif.

“Oleh itu, pemuda jurusan rekabentuk kejuruteraan ini membuat kaji selidik mengenai rekabentuk yg lebih moden dan kemas dgn membuat rujukan rekabentuk kedai-kedai di negara yg lebih maju,” tambahnya.

Menurut beliau, konsep yang digunakan di Kedai Akok Pok Long itu menggabungkan elemen kayu pine dan juga besi serta menggunakan papan tanda dengan rekaan terkini bagi menarik lebih ramai pelanggan.

Tambah beliau lagi, perniagaan akok yang diusahakannya itu juga bukan sahaja dapat membantu masyarakat setempat namun pada masa sama turut meningkatkan lagi martabat kuih tradisional ke peringkat yang lebih tinggi.

Kisah beliau sebelum ini turut mendapat perhatian Menteri Persekutuan Tan Sri Annuar Musa yang berkungjung ke kedai akok milik pemuda itu yang terletak di Kelantan dan berkongsikan kisah pemuda tersebut bersama pengikutnya di media sosial.

Jika anda merupakan seorang usahawan ataupun baru sahaja berjinak-jinak dengan bidang perniagaan, baca perkongsian berguna daripada pemilik perusahaan Ayam Bismi ini buat para usahawan di luar sana di pautan di bawah.

Beli RM380,000 Jual Balik Hanya RM85,000, Usahawan Kongsi ‘Pengajaran’ Miliki Kereta Mewah

Bermula Dengan Produk Tenusu, Farm Fresh Kini Jual Daging Segar Premium Di AEON

‘Food Court’ Diserang Geng MLM, Peniaga Ini Pesan Jangan Lingkupkan Perniagaan Orang Lain


Belajar Sendiri Perisian, Kini Dapat Bangunkan Kota Melaka 3 Dimensi Yang Menarik

Minat sejarah Melayu sejak dari kecil telah didorong oleh cerita-cerita rakyat yang disampaikan oleh nenek. Apabila dewasa, Mohd Faizal Rahmat, 35, berpeluang sambung pelajaran dalam bidang senibina di Universiti Teknologi Malaysia yang lebih menjurus pada sejarah dan falsafah telah membuka ruang lebih besar dan khusus berkaitan minatnya itu.

Pada tahun ke-5 pembelajaran dia perlu menjalankan kajian rekabentuk perbandaran berkaitan Melaka. Itulah permulaan landasan untuknya merangka kajian peribadi. Tambahan pula, Faizal berpeluang berjumpa dengan orang muzim, menemuramah orang penting berkaitan sejarah Melaka dan berada di tapak sebenar sejarah.

Perkenalan Faizal dengan perisian 3D Max Studio versi 3.1 sekitar tahun 2000 telah menemukan dia dengan satu sinar baru apabila dia berimpian untuk menggabungkannya dengan kajian sejarah Melaka. Jadi, dia belajar sendiri perisian ini sehingga mahir.

Setelah tamat pengajian pada 2005, Faizal telah terlibat dalam rekabentuk senibina dan hiasan dalaman lebih 12 tahun. Dia betul-betul fokus 3D pada hujung 2014. Dengan penggunaan perisian Autodesk 3D Studio Max + VRay 2014 dan Adobe Photoshop dia menghasilkan pelbagai rekabentuk senibina 3D yang menarik dan details.

Kecintaannya pada senibina Melayu dalam bentuk simulasi 3D menyebabkan dia berpeluang terlibat dalam beberapa projek seperti rekabentuk hiasan dalaman Istana Negara Jalan Duta, Istana Besar Johor Bahru dan Singahsana dan Istana Hinggap Gua Musang.

Terbaru, dia membina 3D Kota Melaka yang dibuat berdasarkan kajian sejarah Melayu dan dikombinasikan dengan kreativitinya. Ia penghasilan 3D yang paling rumit dan memerlukan pendekatan yang lebih berhati-hati kerana melibatkan fakta sejarah yang sahih dari 3 sumber utama termasuk rekod sejarah dari Muzium British, rekod Portugal dan arkib negara.

Menurut Faizal, dia menggunakan 60% fakta dan 40% kreativiti bagi membangunkan sebuah Kota Melaka pada zaman kegemilangannya antara 1456 hingga 1477.


2 Tahun Berhenti Kerja, Saya Belajar 13 Perkara Ini Tentang Bisnes

“Bagaimana orang boleh bina bisnes besar-besar, ada syarikat induk, dan anak-anak syarikat di bawahnya?”

“Bagaimana bangsa dagang membina syarikat konglomerat dengan jenama merentas negara?”

“Bagaimana hendak bina bisnes seperti itu?”

Ini adalah persoalan yang pernah berligar-ligar di fikiran saya.

Menyorot kembali bagaimana saya boleh terlibat dalam dunia bisnes.

Pada mulanya, saya terlibat dengan Vocket hanya untuk mempelajari ilmu media digital. Ketika itu, fikiran saya adalah untuk belajar, buat duit melalui media digital dan kemudian belajar buat syarikat.

Vocket bermula sebagai ‘padang permainan’ kepada saya dan rakan-rakan sekelas yang lain untuk mempraktikkan ilmu kami. Bermula dari kosong, Vocket membesar, dan sekarang seperti yang anda lihat.

Beberapa bulan terlibat dengan Vocket, pembaca Vocket sudah cukup ramai sehingga akhirnya tuan guru kami, iaitu Fazreen mengambil keputusan untuk menjadikannya sebagai sebuah bisnes sebenar.

Akhir 2014, sudah tiba masa saya berhenti kerja dari sebuah syarikat minyak dan gas. Pada masa yang sama, saya dilamar oleh Fazreen untuk menyertai Vocket sebagai salah seorang co-founder.

“Ya!” Tanpa teragak-agak, saya bersetuju.

Setelah 2 tahun bergaul dengan orang-orang bisnes dan terlibat dengan bisnes sepenuh masa, ini apa yang saya belajar.

Bisnes adalah tentang mencipta atau mengubah sesuatu yang tidak ada, kepada wujud, kepada kecil dan akhirnya membesar.

Seperti memelihara anak kecil, bisnes perlu ditatang dengan penuh minat dan kasih sayang.

Ini adalah penyebab kenapa sesetengah orang bisnes sudah jatuh terduduk pun, dia mampu bingkas semula.

Bisnes adalah tentang membina syarikat, pasukan, jenama, pelanggan dan produk.

Bisnes yang dibina dengan sikap-sikap positif akan menjadikan pendirinya bersemangat untuk terus berlari kencang.

Hakikatnya, bisnes bukanlah tempat untuk orang-orang yang penat.

Pelanggan boleh jadi lebih garang berbanding bos kita sebelum ini. Ada bisnes yang menuntut masa lebih daripada bekerja makan gaji.

Seperti yang dikatakan sebelum ini, bisnes adalah untuk membina.

Vocket hadir untuk menyelesaikan masalah pembaca-pembaca yang dahagakan ilmu.

Konten baru, segar dan bermakna, ditulis dan di-curate khas untuk pengguna-pengguna Vocket secara konsisten setiap hari.

Pelanggan yang gembira akan membeli berulang kali.

Kakitangan dan pasukan harus makan dahulu sebelum ketua. Bukan setakat mulut mak-mak atau bapa-bapa, mulut anak-anak kecil juga akan disuap hasil dari gaji yang disediakan oleh syarikat kita.

Pemilik-pemilik haruslah ikat perut dahulu untuk memastikan operasi syarikat berjalan lancar.

Sepanjang perjalanan bisnes, anda akan jumpa pelbagai tawaran menarik oleh jerung, bilis dan lain-lain (ikan kembung, mungkin).

Walaupun boleh berkata, ‘Ya’, berhenti dulu dan berfikir.

Adakah tawaran yang kita terima ini bakal mendekatkan syarikat mencapai objektif dengan lebih pantas.

Katakan, ‘Tidak’, sekiranya ini tidak menepati apa syarikat mahukan.

Selain Vocket, syarikat-syarikat seperti Katsana, TheLorry.com, Tim Along dan Begejon adalah antara bukti-bukti kebaikan mempunyai rakan kongsi atau ber-partner.

Rakan kongsi mempunyai tugasan mereka tersendiri, menjadikan kerja dan operasi awal syarikat lebih teratur. Tidak perlulah hanya satu kepala terkejar-kejar melakukan itu dan ini.

Bisnes juga lebih mudah berkembang hasil daripada ber-partner.

Dan dalam diam, partner juga menjadi rakan gembira dan menangis bersama. Siapa kata rakan menangis susah dicari.

2 tahun lepas, ketika sesi #vockettalk yang pertama, Tuan Fazli founder Kukubesi dan Tuan Jaygan Fu, pengurus besar GM MyTeksi atau Grabtaxi, seolah-olah bercakap perkara yang sama.

Perkara ini pernah saya bincangkan dalam Facebook lebih kurang 24 purnama dahulu:

Persaingan adalah satu perkara yang sukar dikawal, tetapi perancangan syarikat sendiri adalah di dalam tangan kita.

Walau di-provoke semacam manapun, tutup mata dan jalan terus. Laksanakan apa perkara yang telah dirancang.

Seperti namanya, staf atau pekerja adalah kaki untuk syarikat anda berjalan, dan tangan untuk menolak.

Staf-staf awal terutamanya, adalah mereka yang mempercayai visi dan misi syarikat anda boleh bermula dari kosong menjadi gilang gemilang. Kalau tidak, masakan mereka sanggup meninggalkan kerusi empuk dan gaji lebat di syarikat lama.

Potensi mereka melihat syarikat membesar, dan potensi mereka membesarkan bakat sendiri dalam syarikat adalah satu kepercayaan kuat yang harus dihargai bersama.

SOP atau Standard Operation Procedure adalah perkara penting yang harus ada dalam syarikat.

Ia menerangkan bagaimana sesuatu proses dibuat, atau apakah penyelesaian jika ada masalah berlaku.

Oleh kerana SOP dibuat secara bertulis, staf, rakan kongsi, atau pemilik, boleh merujuk semula kepada helaian-helaian ini apabila menghadapi masalah.

SOP juga hendaklah sentiasa diperbaharui mengikut perubahan semasa.

Syarikat boleh bermula dengan kumpulan teras sahaja. Sebagai contoh, sebuah syarikat trading  boleh menubuhkan pasukan jualan dan pemasaran dahulu.

Urusan sumber manusia atau perakaunan bolehlah menggunakan sumber luar contohnya syarikat penyedia perkhidmatan.

Apabila syarikat sudah mula besar, barulah berfikir untuk mewujudkan jabatan itu secara in-house.

Pepsi membelanjakan USD $1 juta untuk mereka semula logo mereka pada 2008.

BP pula membelanjakan USD $211 juta untuk logo baru pada tahun yang sama. Perubahan ini bukan hanya tentang mengubah bentuk dan warna, tetapi ia juga mahu mencipta semula identiti BP sebagai sebuah syarikat tenaga yang boleh dipercayai, memberi inspirasi dan memberi peluang orang ramai untuk bersuara.

Jenama bukan sekadar tentang nama atau lukisan, tetapi lebih penting, apakah pengalaman yang dicipta apabila pelanggan-pelanggan menggunakan produk jenama itu.

Sebagai contoh, membaca buku Fixi di Starbuck terasa sungguh trendy berbanding membaca surat khabar di kedai makan mamak.

Oleh kerana saya menulis tentang bisnes, saya mendapat banyak peluang berkenalan dengan usahawan baru dan lama.

Antara perkara yang ditekankan oleh usahawan senior adalah untuk berkawan-kawan. Besarkan pergaulan. Bertanyalah. Hulurkan bantuan. Berkongsilah.

Puan Guru, Puan Ainon Mohd sering menekankan kepentingan minum kopi bersama rakan-rakan bisnes yang lain.

Katanya, “Kerja kuat menghasilkan 40% kejayaan bisnes. 60% datang dari business-connections.”

Logik satu bisnes berbanding dengan logik bisnes yang lain adalah berbeza. Tanyalah pengalaman rakan-rakan. Cerita mereka mungkin akan memberi satu dua buah idea yang berguna untuk bisnes kita.

Rasanya semua orang tahu, Dell dan Apple bermula dari garaj rumah. Facebook pula bermula dari bilik asrama seorang lelaki pintar yang ‘nakal’.

Ramly Burger yang sedang membina kilang baru bernilai RM1 bilion di Pulau Indah, Klang itupun bermula kecil, dari rumah.

Keempat-empat syarikat ini bermula kecil. Keempat-empat syarikat ini pula gah besar sekarang.

Beza syarikat-syarikat ini adalah mereka fokus untuk berkembang.

“Start small, think big,” bak kata pakcik bermata biru hidung tinggi.

BACA: Bagaimana Membuka Kedai Makan Bermula 1 Menu Sahaja

Walaupun sudah mencapai jualan 5 angka, tingkatkan. Sudah 6 angka, tingkatkan. Dan begitulah seterusnya.

Bak kata CEO ABS Education, Puan Suhaili Ikhsan.

Akhirnya, kita buat bisnes bukan sekadar tentang kita, tetapi lebih penting, tentang orang di sekeliling kita.

Setahun jagung pengalaman, apa yang saya tulis di atas hanyalah sekelumit daripada lautan ilmu bisnes di luar sana.

Ada banyak lagi perkara perlu didalami. Ini termasuklah menguasai channel, khidmat pelanggan, harta intelek dan pengurusan kewangan.

Semoga catatan ini memberi sedikit idea.

Saya doakan Tuan Puan berjaya. Doakan saya juga untuk terus kuat menulis dan mendapatkan cerita dari orang bisnes lain. Terima kasih.

BACA: Bagaimana Startup Digital Media Ini Menjadi Trendsetter Dan Mengubah Pemikiran Masyarakat


‘Belajarlah Menjaga Perasaan’ – Athira Yuhada Beri Nasihat Untuk Tidak Sakiti Orang Lain

Sejak minggu lalu, konflik rumah tangga pelakon Hafidz Roshdi telah menjadi perhatian orang ramai dimana isterinya, Nurul Shuhada telah mendedahkan Hafidz curang dengan seorang wanita iaitu Athira Yuhada.

Bukan itu sahaja, Shuhada juga telah ditumbuk tiga kali oleh suaminya sehingga menerima 10 jahitan pada pipi dan menyebabkan cacat kekal.

Terbaharu, Athira memuat naik hantara di Instastory miliknya semalam menitipkan nasihat kepada orang ramai supaya menjaga perasaan seseorang serta tidak menyakiti hati mereka.

“Belajarlah menjaga perasaan orang lain, jangan menyakiti. Kerana seberapa banyak kamu sujud pun, jika yang disakiti enggan memaafkan, maka, Allah pun enggan,” katanya.

Dalam perkembangan lain, Hafidz dilaporkan telah ditahan oleh pihak polis susulan mencederakan isterinya. Bagaimanapun, kata Ketua Polis Selangor Datuk Hussein Omar Khan, pelakon itu dibebaskan dengan jaminan polis sebaik selesai diambil keterangan pada petang hari sama.


15 Lokasi ‘Backpack’ Cara Bajet Di Tokyo

Sebut saja Tokyo pasti ramai tahu tentang kota metropolitan yang menawarkan kos sara hidup yang tinggi ini.

Jangan risau. Jika anda bercadang mahu ke sana, anda boleh ke 15 lokasi berikut berikut untuk travel di Tokyo cara bajet. Ayuh kita mulakan!

1. Jelajah sekitar Tokyo dengan keretapi

Jika tak pasti nak menjelajah di mana di Tokyo, apa kata naik saja keretapi JR Yamanote Line. Dengan menggunakan keretapi Yamanote Line, ia membolehkan anda melihat pemandangan menarik di sekitar pusat bandar Tokyo (termasuk Stesen Tokyo) sepanjang 1 jam perjalanan. Jika ada mana-mana lokasi di sepanjang perjalanan tu yang menarik minat anda, boleh je turun dari keretapi terus.

2. Menikmati pemandangan indah bandar Tokyo

Jika mahukan view waktu malam yang menarik pada harga bajet, bolehlah ke  Tokyo Metropolitan Government Building di Shinjuku. Bangunan yang menyediakan skydeck ini membolehkan anda menikmati pemandangan indah Tokyo termasuk Tokyo Tower dan Skytree. Skydeck di bangunan ini dibuka seawal jam 9.30 pagi hingga jam 11 malam.

Sekali imbas Shibuya Scramble Crossing ni sama je macam lokasi sesak diwaktu puncak di negara lain. Tapi jika nak rasa Tokyo yang padat inilah tempatnya. Diwaktu puncak, orang ramai yang lalu lalang untuk menyeberangi jalan di sini boleh mencecah hingga 3000 orang.

Untuk ke sini, boleh naik keretapi dan turun di Hachiko Gates di JR Shibuya Station. Jika bawa anak kecil, pastikan anda pegang tangan mereka agar tak ada yang hilang anak di sini.

Jika ingin lari dari hiruk pikuk dan kesibukan bandar Tokyo, Meiji Shrine adalah lokasi terbaik. Pokok-pokok dan suasana nyaman menjadikan ia satu tempat yang tenang dan damai. Pada hujung minggu, anda berpeluang untuk lihat upacara perkahwinan tradisional Jepun di sini.

Pada bulan Jun pula, bunga-bunga Iris berkembang mekar dan menyediakan pemandangan menarik. Untuk ke sini, Meiji Shrine terletak tidak jauh dari Stesen Harajuku.

Pada asalnya, Omotesando adalah lorong menuju ke Meiji Shrine. Kini lorong ini menyediakan banyak kedai menjual barang di sepanjang lorong. Bagi peminat fesyen, ini adalah syurga bagi anda.

Omotesando Hill yang terletak berhampiran dengan Meiji Shrine pula menawarkan banyak pilihan barangan untuk kanak-kanak termasuk barangan dekorasi bilik kanak-kanak. Bagi mereka yang memiliki anak, lokasi ini boleh buat anda leka.

Taman dengan suasana nyaman dan dikelilingi alam semula jadi. Di musim bunga, Ueno Park antara taman yang dipenuhi dengan bunga sakura.

Tapi taklah bermakna di musim lain taman ini tak menarik. Di sini juga ada muzeum kesenian dan bangunan bersejarah untuk dikunjungi. Ueno Park terletak tidak jauh dari stesen keretapi JR Ueno Station.

Selepas ke Ueno, apa kata anda singgah di Ameyoko Shopping Street pula. Di sini anda dapat melihat berbagai bangsa yang berniaga dengan harga yang berpatutan.

Berjalan-jalan sambil window shopping di sini lebih menyeronokkan bila disapa oleh peniaga untuk singgah di kedai mereka.

Lokasi wajib bagi peminat gajet, anime dan otaku. Akihabara terkenal sebagai pusat cabang kebudayaan Jepun dan agak sukar untuk menahan dari tidak terbeli apa-apa sewaktu berkunjung ke sini. Untuk ke sini anda boleh menaiki keretapi dan berhenti di JR Akihabara Station.

Bagi yang sukakan buku, ini adalah lokasi yang bakal mengujakan anda. Deretan kedai di sini yang terdiri dari 176 buah kedai menawarkan berbagai genre buku dalam bahasa Jepun dan bahasa Inggeris.

Jika bernasib baik anda mungkin berjaya temui buku-buku yang jarang dan susah untuk ditemui di tempat lain. Jika tak suka buku, sekadar bersiar-siar juga sudah memadai untuk merasai suasana di sini.

Untuk ke sini, stesen keretapi terdekat adalah Shin Ochanomizu dan Jinbo-cho.

10. Asakusa Culture Tourist Information Center

Selain dari menyediakan informasi untuk pelancong, lokasi ini juga sesuai untuk bersiar-siar dan menikmati suasana Tokyo. Di Asakusa Culture Tourist Information Center, kaunter menukar matawang asing turut disediakan.

Bangunan yang telah direka cipta oleh artkitek terkenal Kengo Kuma  ini juga menyediakan dek di tingkat 8 untuk melihat bandar Tokyo. Dari dek ini anda berpeluang melihat Skytree dan barisan kedai dan bangunan di sekitar kuil Sensoji.

Asakusa Culture Tourist Information Center terletak tidak jauh dari stesen Asakusa di Ginza Line.

Ini adalah lokasi bagi mereka yang suka memasak dan yang terlibat dalam industri makanan dan minuman. Kedai-kedai di Kappabashi Dogu Street menawarkan berbagai jenis kelengkapan memasak termasuk yang sukar didapati di tempat lain seperti noren (kain seperti langsir singkat di pintu depan restoran Jepun).

Kappabashi Dogu Street terletak tak jauh dari Asakusa. Jadi anda boleh berkunjung ke sini selepas ke Asakusa. Stesen keretapi terdekat adalah Taharamachi Station di Ginza Line (hanya 5 minit berjalan kaki dari stesen keretapi).

Dibina di tanah yang telah ditambak, Odaiba memperlihatkan penyatuan kehidupan bandar, pusat komersial dan alam semulajadi.

Menawarkan pusat membeli belah, taman dan pantai, anda boleh berada di sini sehingga larut malam untuk menikmati pemandangan indah yang ditawarkan.

Untuk ke sini, anda boleh menaiki keretapi Yurikamome. Odaiba Kaihin Koen dan keretapi yang lalu memberikan satu pemandangan yang romantis di waktu malam.

Jika berkesempatan ke Tokyo Station, apa kata anda singgah ke cawangan pusat membeli belah Daimaru Tokyo yang terletak di pintu keluar bahagian utara Yaesu.

Selain ‘food court’ yang menawarkan berbagai pilihan makanan di bahagian ground floor, tandas di tingkat 12 bangunan ini sebenarnya menawarkan pemandangan menarikdi luar banguna yang boleh dilihat dari dinding kaca. Gambar di atas adalah pemandangan dari tandas di tingkat 12.

Pada asalnya Ginza merupakan lokasi untuk jenama mewah. Tetapi kini kedai-kedai yang berada di sini telah mula menawarkan berbagai jenama dari yang murah hinggalah yang mahal.

Salah satu kedai yang paling disyorkan adalah Uniqlo Ginza Branch. Dengan keluasan kedai sebesar 5000 meter persegi, cawangan Uniqlo ini menawarkan berbagai pilihan pakaian yang unik.

Pada sebelah petang di hari cuti umum dan hujung minggu pula, jalan raya di sini ditutup dari laluan kenderaan bagi membolehkan orang ramai bersiar-siar tanpa gangguan. Ginza juga menyediakan pemandangan menarik pada waktu malam.

Jika anda ke Haneda Airport, jangan lupa untuk singgah di terminal 2 lapangan terbang ini. Di sini anda berpeluang melihat tek runaway yang terbentang luas dari dalam bangunan. Selain dari itu terminal 2 turut menawarkan banyak kedai untuk anda membeli belah dan restoran.

BACA: 12 Perkara Yang Kita Boleh Belajar Daripada Budaya Jepun

BACA juga: Cerita Menarik Tentang Orang Muslim Di Jepun. Bagaimana Mereka Menghadapi Cabaran Masyarakat Di Sana

LIKE dan FOLLOW Vocket di Facebook serta Instagram


Filem Desolasi, 22 Gambar Belakang Tabir Sebelum Dan Selepas Teknik CGI

Filem Desolasi merupakan antara filem tempatan yang banyak menggunakan teknik Visual Effects (VFX) / CGI.

Berikut merupakan antara gambaran sebelum dan selepas teknik CGI digunapakai seperti mana yang telah didedahkan oleh Dinie Shuhaimie bagi filem ini:

1. Dihasilkan oleh Team Viper Studios Sdn Bhd.

2. Proses mengambil masa hampir 2 tahun termasuk proses pre-pro, production dan post production.

3. Secara keseluruhannya terdapat 570 shot.

4. Separuh daripada keseluruhan shot mempunyai elemen 3D.

5. Scene KL kosong semuanya adalah menggunakan VFX.

6. Team produksi hanya tutup sebahagian jalan pada kadar waktu sekejap saja untuk bagi ruang kepada pelakon.

7. Makin Syamsul muncul, makin ramai orang muncul. Haha.

8. Bagi scene KL  kelihatan kosong tanpa penghuni, pihak produksi  menggunakan teknik ‘cleanup’ (paint, rotoscope, mapping,3D). Sangat susah sebab terlalu ramai orang sehingga tak cukup data untuk dikumpul. Makin banyak kamera bergerak, makin susah nak kumpul data.

Baca: Dua Faktor Ini Kekuatan Desolasi Selepas Aku Menontonnya Di Sesi ‘Pre-Screening’

9. Scene dalam penjara dan bilik gerudi antara paling lama untuk render. Ada shot mengambil masa selama 14 jam satu frame. Satu saat ada 24 frame. Kalau satu minit?

10. Dinie turut berterima kasih kepada pihak Finas kerana memberi bantuan dana demi menaikkan VFX dalam Malaysia.

11. Cabaran utama bagi team produksi adalah bilangan shot jauh melebihi tenaga kerja. Jadi mereka tak dapat nak fokus satu persatu untuk hasil yang sempurna sepenuhnya.

12. Dan yang mengejutkan, bagi hasil kerja sebegini rupanya ia dihasilkan oleh tenaga kerja seramai 20 orang sahaja.

Kami akui hasil kami tidak sehebat filem Hollywood. Diorang beribu-ribu orang tenaga kerja, kami tak sampai 20 orang pun. Mesti ada juga yang tak sempurna.

Kami berharap penonton dapat terima hasil kerja kami dan sokong kami. Maaf sekiranya ada yang tidak berpuas hati dengan hasil kerja kami ini. Sekiranya ada peluang dapat lebih kewangan, tenaga kerja, hardware power, dan masa yang cukup, mungkin kami boleh buat jauh lagi baik – Dinie.

Baca lagi: Ini 11 Perkara Yang Dapat Saya Huraikan Selepas Menonton Filem Desolasi


Belanda Mohon Maaf Kepada Indonesia Atas Kekejaman Zaman Penjajahan, Janji Mahu Bayar RM1 Bilion

Kerajaan Belanda bercadang untuk mengeluarkan permohonan maaf secara rasmi kepada Indonesia kerana menjajah dan melakukan perhambaan kepada rakyatnya.

Menurut laporan CNN Indonesia, kerajaan Belanda juga berhasrat untuk membayar €200 juta atau sekitar RM928 juta kepada negara-negara yang menerima kesan daripada jajahan Belanda. Menurut sumber, terdapat juga tambahan €27 juta atau sekitar RM125 juta yang akan diperuntukkan untuk mewujudkan muzium perhambaan.

Tindakan kerajaan Belanda itu adalah respons rasmi kepada laporan tahun lalu oleh Kumpulan Dialog mengenai Sejarah Perhambaan. Kumpulan itu, yang ditubuhkan oleh Kementerian Dalam Negeri, mengesyorkan Perdana Menteri (PM) Mark Rutte mengakui dan memohon maaf atas perhambaan yang dilakukan di masa lalu.

“Di satu pihak, pengiktirafan akan memberikan kepuasan kepada mereka yang menderita di bawah perhambaan, dan di satu pihak lagi, ia akan mempromosikan pandangan kritis terhadap sejarah Belanda dalam erti kata yang lebih luas,” kata kumpulan itu pada masa itu.

Permohonan maaf secara rasmi ini dilaporkan akan disokong oleh kebanyakan ahli Parlimen dan parti-parti politik yang lain.

Pada Julai 2021, Datuk Bandar Amsterdam Femke Halsema secara rasmi memohon maaf atas “penglibatan aktif” bandar itu dalam sistem komersial perhambaan penjajah.

Tahun 2023 akan menandakan 150 tahun sejak Belanda membebaskan puluhan ribu hamba di Suriname dan di pulau Caribbean Belanda. Pada bulan September, semasa lawatan rasmi singkat ke Suriname, PM Rutte berkata “masa yang tepat” untuk pengiktirafan perhambaan.


Cucu Almarhum Sultan Kedah Kongsi Catatan Menyentuh Hati Tentang Atuknya Di Instagram

Petang semalam kita dikejutkan dengan kemangkatan Tuanku Sultan Abdul Halim Mu’adzam Shah, sultan negeri Kedah. Sebagai rakyat Malaysia kami turut berdukacita atas pemergian Tuanku yang pernah menjadi Agong sebanyak 2 kali.

Pagi ini, cucu almarhum Tuanku telah memuat naik perkongsian tentang atuk beliau di Instagram miliknya, kisah di sebalik wajah yang selalu tersenyum tapi ramai di antara kita sebagai rakyat jelata tidak tahu.

A post shared by Raja Sarina 🇲🇾 (@sarinaiskandar) on Sep 11, 2017 at 5:23pm PDT

“Tanggungjawab” dan “rakyat”. Inilah dua perkataan yang Tok sering ucapkan semasa masih hidup. Bila difikirkan kembali, manakan tidaknya; inilah asas rutin hariannya bagi memenuhi tanggungjawab sebagai seorang Sultan. Bagi Tok, apa sahaja yang dilakukannya adalah demi rakyat yang tercinta.

Tok sentiasa mencuba yang terbaik untuk memenuhi setiap jemputan acara yang diterima sebagai tanda penghargaan dan hormat; meskipun kadangkala Tok merasa lemah dan kurang sihat kerana Tok tidak mahu menghampakan mana-mana pihak.

Graduan kursus kewartawanan ini juga memberitahu, ada masa mereka sebagai keluarga merasakan perlu untuk menasihati Tuanku Abdul Halim supaya tidak memudaratkan diri terutama semasa Baginda masih memegang takhta sebagai Agong.

“Walaupun selepas cubaan untuk meyakinkannya yang pihak lain pasti akan memahami hadnya sebagai seseorang yang sudah dimakan usia, tok masih tegas dengan pendiriannya – tidak. Ini tanggungjawab Tok.”

Menurut Raja Sarina, sikap bertanggungjawab almahum sultan banyak diwarisi daripada bapa Baginda. “Ke mana tumpahnya kuah kalau tak ke nasi. Seperti bapanya – Tok percaya bahawa menjadi seorang Sultan merupakan suatu amanah yang besar. Sifat pemurahnya tidak terhad kepada apa yang kita lihat di media; secara senyap-senyap, Tok juga telah menaja pendidikan beberapa orang pemuda sehingga ke peringkat universiti.”

“Melihat rakyatnya berjaya membawa sejuta kegembiraan kepadanya. Kasihnya untuk Kedah boleh diibaratkan seperti kasih seorang bapa yang penuh dedikasi; baginya Kedah adalah seperti anak kecil yang perlu dilindungi dan ditatang sehingga dapat berdikari dan jalan dengan sendiri.”

Mengakhiri catatannya, Raja Sarina memberitahu, apa ang dipelajari daripada atuk beliau adalah untuk tidak membiarkan hidup dikawal oleh tohmahan dan hinaan daripada anasir luar. “Jika kita hidup dengan berintegriti, kenapa perlu kita berasa gentar? Perasaan tersebut hanyalah untuk Allah SWT, dan Allah SWT sahaja.”

Sementara itu semalam, Raja Sarina juga telah memuat naik kisah belakang tabir tentang atuk beliau yang disifatkan sebagai seorang yang sanggup mengorbankan kesihatan sendiri demi menunaikan tanggungjawab.

Beliau menambah, apabila Tuanku Abdul Halim dimasukkan ke wad kerana kurang sihat, adakala baginda tuanku meminta untuk keluar sebentar dari hospital untuk menghadiri majlis rasmi.

“Tapi sebaik saja majlis selesai, Tok akan balik ke wad dan semua tub akan dipasang semula ke badan Tok. Malah di hari kesihatan Tok sangat tidak baik,  Tok masih akan tiba di majlis rasmi tepat pada waktunya. Tok tak akan biarkan orang menunggu Tok.”

Bagi Raja Sarina, inilah sisi lain di sebalik kehidupan seorang raja yang ramai orang tidak tahu. Kedudukan sebagai raja bukanlah tiket memberi ruang untuk atuknya bersenang lenang sebagai mana yang sering difikirkan oleh sesetengah pihak.

“Tok korbankan kehidupan normal. Tiada istilah privasi dan jadual harian yang normal dalam kehidupan Tok. Kedudukan sebagai raja adalah amanah dari Allah buat Tok.”

Free Malaysia Today pada tahun 2012 juga pernah melaporkan  Sultan Abdul Halim dikenali sebagai pemerintah berjiwa rakyat dan berusaha tanpa mengenal penat lelah dalam menjaga kebajikan rakyat.

Pada Disember 2005 negeri jelapang padi Malaysia telah dilanda banjir terburuk, sehingga menyebabkan Baginda bimbang akan nasib rakyat.

Apabila Kedah dilanda banjir sekali lagi pada November 2010, Baginda turun padang untuk bertemu dengan rakyat di pusat-pusat pemindahan. Baginda menghulurkan sumbangan peribadi berjumlah RM100,000 dan menyeru semua pihak agar mengetepikan perbezaan fahaman dan berusaha bersama-sama untuk membantu rakyat membina semula kehidupan.

Menurut penulis di FMT tersebut, secara peribadi, Sultan Abdul Halim seorang yang bersifat lemah lembut dan komited dalam tugas sebagai ketua negeri.

Baginda juga pernah berjalan kaki sejauh dua kilometer ke stadium Batu Kawan di Pulau Pinang pada 2007 untuk menyaksikan pasukan negeri Baginda beraksi selepas kenderaan yang dinaiki rosak dalam perjalanan.

Buat rakyat Kedah, ketahuilah bukan kalian saja yang bersedih tetapi juga seluruh rakyat Malaysia. Semoga Allah mencucuri rahmat ke atas roh Tuanku. Alfatihah.


Belanja Lebih RM500,000, Pasangan Pakar Saham Ini Pilih Tema ‘Beauty And The Beast’

Tular sejak semalam apabila seorang pakar saham terkemuka negara berusia 47 tahun mengejutkan ramai dengan berita perkahwinan bersama seorang gadis berusia 25 tahun di Thailand.

Kisah perkahwinan ini menjadi semakin hangat apabila bekas isteri turut mengucapkan selamat pengantin baru serta berharap perkahwinan terbaru ini berkekalan.

Menerusi temu bual bersama Budiey di YouTube, pasangan ini tampil untuk berkongsi menerusi kisah cinta mereka beserta tema dan perbelanjaan perkahwinan yang telah dilangsungkan.

A post shared by LHMEDIATV | LH NETWORK SB (@lhmediatv)

Menurut Datuk Dr Nazri Khan (DDNK) yang popular dengan tagline ‘tak handsome tak apa janji kaya’ ini, sifat isteri yang manja, mudah dibentuk dan mendengar kata antara yang membuatkan beliau tertarik kepada isterinya yang masih bergelar pelajar ini. Berbeza pula dengan isterinya yang jatuh hati disebabkan suaminya yang kelakar beserta effort yang ditunjukkan.

“Lucunya masa mula-mula kenal, saya memang tak tahu siapa dia. Dia tak mengaku pun dia DDNK sampailah saya mula cari di internet siapa dirinya sebenar,” ulas isteri pakar saham ini.

Pasangan ini turut memaklumkan telah memilih tema Beauty and the Beast dalam memaparkan keunikan serta bersesuaian dengan rakyat Malaysia yang sukakan kisah fairytale atau kisah dongeng yang memperlihatkan bagaimana seorang lelaki mampu memikat seorang puteri yang sangat cantik dan kaya.

Berbincang mengenai kos perkahwinan, DDNK memilih untuk merahsiakan jumlah yang dibelanjakan namun turut memberi bayangan jumlah keseluruhannya adalah kurang daripada RM1 juta dan sekadar lebih daripada RM500,000.

Meskipun jumlah yang disebutkan dilihat sangat banyak bagi kebanyakan individu, pakar saham ini menyifatkan majlis yang berlangsung dengan grand ini sebagai sebuah jumlah yang berbaloi dengan wang yang dibelanjakan.

Mengulas mengenai lokasi yang mahu dituju untuk berbulan madu, DDNK berminat untuk melawat ke Masjid Al-Aqsa manakala isterinya berminat untuk bercuti di tempat-tempat sejuk seperti negara-negara Scandinavia.

Majlis perkahwinan pasangan ini yang berlangsung di Selangor turut dihadiri oleh para selebriti termasuk Erra Fazira, Zahirah Macwilson, Aiman Hakim Ridza, Rozita Che Wan dan ramai lagi.


Belanja RM1.24 Juta Hasil Sentuhan Pakar, Xiaomi Akhirnya Tampil Dengan Logo ‘Berwajah’ Baharu

Hampir setiap kali sesebuah syarikat mengumumkan logo baharu, orang ramai pastinya mengharapkan rekaan yang tampak lebih moden serta berbeza dengan logo sebelumnya.

Walau bagaimanapun, logo yang baru sahaja diperkenalkan Xiaomi pada minggu ini nyata membuatkan orang ramai yang menantinya kecewa sekaligus membuatkan Xiaomi menjadi bahan ketawa.

Semuanya bermula gara-gara logo yang diperkenalkan dilihat hampir sama sahaja dengan logo sebelumnya kecuali pada bahagian bucu logo yang tampil dengan rekaan yang lebih bulat.

Lebih membuatkan para netizen terkejut, Xiaomi memaklumkan mereka telah mendapatkan sentuhan daripada pakar iaitu Kenya Hara di mana individu ini telah mengambil masa selama empat tahun untuk menjayakan logo ini. Bukan itu sahaja, Xiaomi dilaporkan telah membelanjakan sebanyak $300,000 (∼RM1.24 juta) dalam mendapatkan khidmat Kenya Hara.

Difahamkan logo yang dinamakan sebagai Alive ini dihasilkan menggunakan konsep matematik dan superelipse sekaligus membuatkan logo ini unik. Bukan sekadar logo biasa, Xiaomi turut mengesahkan kehadiran logo ini turut memberi semangat buat mereka untuk terus kompetitif dalam pasaran serta menghasilkan teknologi yang inovatif.

Pengenalan logo yang dibuat pastinya dilihat membazir malah turut mengundang kepada kecaman para netizen terhadap jenama ini. Dakwaan Xiaomi ditipu oleh Kenya Hara selepas membelanjakan wang besar dalam menghasilkan logo yang boleh dihasilkan dalam tempoh sepantas lima minit antara dikomen oleh para netizen.

Walau bagaimanapun, Xiaomi melihat perubahan logo yang dibuat sebagai salah satu bentuk pemasaran sekaligus mengesahkan jenama ini sebagai jenama yang mementingkan kesempurnaan.

Apa pula komen anda mengenai logo terbaru daripada Xiaomi ini? Anda boleh tonton video di bawah untuk mengetahui lebih lanjut mengenai konsep yang digunakan dalam menghasilkan logo terbaru Xiaomi daripada pencipta Kenya Hara.

Sebelum ini terdapat laporan Amerika Syarikat mahu blacklist Xiaomi gara-gara menerima CEO syarikat Xiaomi menerima anugerah.

Gara-Gara Terima Anugerah, Amerika Syarikat Pilih Untuk ‘Blacklist’ Syarikat Xiaomi

Tidak Berniat Tiru Apple, Xiaomi Rancang Buang Pengecas Sejak Dari 2015 Lagi


Beli Sandal Teva Dan Anda Berpeluang Terbang Ke Grand Canyon

Jika anda sedang mencari selipar atau sandal yang berkualiti untuk kegunaan hari raya atau aktivi outdoor, Teva adalah jawapannya. Sebut sahaja nama Teva, sudah lekat di minda betapa lasak dan selesanya sandal ini untuk kegunaan seharian.

Sejarah Teva bermula apabila pengasasnya mahukan sandal berkualiti untuk kegunaan aktiviti lasak. Beliau tidak selesa memakai selipar ketika aktiviti air kerana ianya mudah hanyut dibawa air. Daripada peristiwa inilah maka terhasillah sandal dengan strap ikonik Teva.

2019 merupakan ulang tahun ke-100 Grand Canyon National Park dan Teva tidak mahu terlepas peluang untuk meraikan tempat kelahiran jenama hebat ini. Teva Malaysia mahu terbangkan anda ke Grand Canyon secara percuma dan apa yang anda perlu lakukan hanyalah dengan membeli selipar atau sandal Teva sebelum 16 Jun 2019.

Bagaimana untuk anda menyertai peraduan ini? Anda hanya perlu membuat pembelian RM250 dalam satu resit di butik Teva (Mid-Valley, One Utama atau Sunway Velocity Mall) dan diberi satu tiket untuk menyertai lucky draw. Pemenang akan diumumkan secara rasmi selepas 8 Julai 2019.

Perjalanan dan penginapan anda akan ditanggung sepenuhnya oleh pihak Prestige Sports Sdn Bhd yang membawa masuk jenama Teva untuk pasaran Malaysia. Pemenang utama lucky draw ini bakal dibawa menyertai trip ke Grand Canyon National Park selama 10 malam dan menyertai aktiviti lasak yang telah disediakan di sana.

Jika anda memang ada pasang impian untuk ke Grand Canyon, jangan lupa untuk ke butik Teva terpilih untuk menyertai peraduan ini. Mana tahu untung anda peminat setia Teva dapat terbang ke sana.

P/S: Selain peraduan Grand Canyon ini, Teva Malaysia turut menjalankan peraduan ‘My Teva Moments’. Kongsikan penyertaan anda dan 4 pemenang akan dipilih untuk memenangi dua pasang sandal daripada siri Teva GC100. Peraduan ini pula akan berakhir pada 30 Jun 2019.


Belanjawan 2021 : Tengku Zafrul Mahu Fokus Anak Muda, Ajak Golongan Belia Kongsi Idea

Kerajaan akan meningkatkan usaha bagi membantu golongan belia untuk berjaya termasuk dalam sektor pendidikan di bawah Belanjawan 2021, kata Menteri Kewangan Tengku Datuk Seri Zafrul Aziz.

Bercakap dalam wawancara Felo Perdana, golongan belia adalah penyumbang utama kepada agenda pembangunan negara dan kerajaan menyedari bahawa golongan belia memerlukan sokongan dari segi sistem pendidikan awam yang baik dan ekonomi yang memberi peluang untuk mereka berdikari dan berjaya.

“Peluang harus diberikan untuk semua sama ada mereka mempunyai kelayakan akademik atau vokasional. Semua ini akan diperbaiki semasa penyediaan Belanjawan 2021,” katanya.

Tengku Zafrul juga mengajak semua orang termasuk golongan belia untuk berkongsi idea dan cadangan mereka bagi dipertimbangkan untuk Belanjawan 2021. Cadangan boleh dihantar ke Kementerian Kewangan di alamat emel [email protected].

Tengku Zafrul turut berkata bahawa Kementerian Kewangan berada dalam satu fasa perancangan untuk menyediakan satu platform buat para belia meluaskan ilmu pengetahuan mereka mengenai bidang pengurusan kewangan.

“Pengetahuan kewangan sangat penting dalam membantu seseorang mencari arah dalam kehidupan mereka,” katanya.

Dalam belanjawan terdahulu, studio animasi mendapat manfaat yang besar apabila diperuntukan Rm20 juta pada Belanjawan 2020. Klik pautan di bawah untuk membaca.

Studio Animasi Terkemuka Negara Sambut Baik Peruntukan RM20 Juta Dalam Belanjawan 2020

5 Keistimewaan Belanjawan Selangor 2020 Yang Tidak Ada Di Negeri Lain


Belanjawan 2023: Dasar ‘Kill Switch’ Akan Dilaksanakan Untuk Semua Institusi Perbankan

Dengan peningkatan jenayah penipuan dalam talian yang dilaporkan pada saban hari, kerajaan juga berusaha untuk menanganinya daripada terus berterusan. Salah satu solusi yang boleh dilakukan adalah dengan ciri membekukan akaun selepas menjadi mangsa penipuan.

Menerusi pembentangan Belanjawan Madani pada hari ini, kerajaan telah mengumumkan dasar “kill switch” akan dilaksanakan kepada semua institusi perbankan dengan penelitian dan penguatkuasaan di bawah Bank Negara Malaysia.

Dengan dasar ini, setiap pengguna boleh mengambil tindakan segera untuk membekukan akaun mereka termasuk menghalang penggunaan kad ATM. Jadi, pengguna bakal merasa lebih selamat kerana boleh bertindak pantas untuk menyekat sebarang pencerobohan akaun mereka atau mangsa penipuan selepas ini.

Setakat ini, implementasi ciri ini masih terhad untuk sesetengah institusi perbankan tempatan. Pelaksanaan yang mewajibkan kesemua institusi perbankan sekaligus membolehkan semua orang melakukan pembekuan akaun mereka tanpa perlu melalui proses yang lama seperti sebelum ini.


Belanjawan 2023: Duti Eksais Cecair ‘Vape’, Rokok Elektronik Akan Diperkenalkan

Sebentar tadi juga Perdana Menteri telah mengumumkan satu cadangan yang kepada pengusaha-pengusaha vape dan rokok elektrik tempatan.

Datuk Seri Anwar Ibrahim mengumumkan satu cadangan untuk mengenakan duti eksais ke atas mana-mana produk cecair atau gel mengandungi nikotin yang digunakan untuk rokok elektronik dan vape.

“Walaupun vape bernikotin tidak sah dari segi undang-undang, hakikatnya ia telah dijual berleluasa dan dianggarkan bernilai lebih RM2 bilion.

“Alangkah lebih baik jika dikawal selia dan tidak digalakkan penggunaan vape. Kerajaan menyokong Generation End Game (GEG) dan bersetuju separuh daripada hasil duti eksais ini akan diperuntukan semula kepada Kementerian Kesihatan dan kempen anti-rokok, anti-arak yang berkesan,” kata Perdana Menteri.

Tambah beliau lagi, bagi mengurangkan ketirisan, usaha penguatkuasaan dan agensi kerajaan bersama pihak industri akan terus dipergiat bagi mengekang ketirisan hasil dan subsidi.


Belanjawan 2023: Kerajaan Akan Tanggung Bayaran Beberapa Kategori Ujian Memandu

Bagi memenuhi keperluan ekonomi rakyat untuk tahun 2023 ini, kerajaan akan memudahkan rakyat dalam pengambilan ujian memandu supaya orang ramai dapat memandu dan menunggang motosikal dengan sah.

Dalam pembentangan Belanjawan 2023 sebentar tadi, Perdana Menteri mengumumkan pihak kerajaan akan menanggung bayaran untuk lesen motosikal kelas B2, teksi, bas dan e-hailing.

Tambah beliau lagi, Tekun Nasional (Tekun) menyediakan sebanyak RM330 juta termasuk RM10 juta untuk membantu belia dalam kalangan keluarga susah meraih pendapatan melalui perniagaan.

“Mereka diberi modal memulakan perkhidmatan penghantaran menggunakan motosikal,” katanya.


15 Destinasi Percutian Menarik Di Indonesia Ini Paling Banyak Dimuat Naik Di Instagram

Sebagai sebuah negara yang memiliki banyak pulau, Indonesia merupakan antara destinasi  percutian yang mudah untuk dikunjungi oleh rakyat Malaysia.

Kali ini kami senaraikan 15 lokasi menarik di Indonesia yang banyak dimuat naik di instagram oleh para traveler.

Dengan ketinggian 3,736 meter, Gunung Rinjani merupakan gunung tertinggi di Indonesia. Lelah dan penat selepas melalui jalan yang mencabar untuk ke puncak gunung ini pastinya hilang sebaik saja melihat keindahan yang terbentang di depan mata. Sewaktu pendakian, anda boleh berehat seketika dan menikmati pemandangan indah di Tasik Segara Anak yang menyajikan kolam air panas. Setibanya di puncak, anda bakal menyaksikan puncak tertinggi di Bali nun di seberang lautan – Gunung Agung.

Sebut saja Bali pastinya ramai traveler yang tahu di mana lokasinya. Terkenal sebagai salah satu dari destinasi popular di dunia, Bali telah beberapa kali dianugerahkan sebagai pulau paling menarik untuk dikunjungi oleh majalah The International Travel Magazine.

Meskipun terkenal, masih ramai yang tidak begitu tahu keunikan sebenar pulau ini yang masih memelihara adat dan budaya setempat. Kehidupan penduduk asal Bali sentiasa berkait rapat dengan  Tri Hita Kirana atau konsep tripartite – hubungan rapat antara tuhan, manusia dan alam. Anda berpeluang melihat banyak pokok-pokok besar di Bali terutama pokok Banyan yang ditanam di mana saja termasuk di kampung-kampung, di lereng gunung, di kuil malah di pusat membeli belah juga.

Terdiri dari sekitar 1600 buah pulau tidak berpenghuni, kepulauan Raja Ampat menawarkan pengalaman menyelam skuba antara yang menarik di dunia. Hanya mulai terkenal di kalangan pelancong sejak beberapa tahun ke belakang, kepulauan Raja Ampat pastinya menjadi lokasi idaman bagi para penyelam skuba dan penggemar aktiviti snorkeling dengan berbagai hidupan marin dan rangkaian terumbu karangnya yang unik.

Antara tarikan utama di Jogjakarta adalah Chandi Prambanan yang dibina pada kurun ke 10 sewaktu pemerintahan 2 raja iaitu Rakai Pikatan dan Rakai Balitung.

Chandi yang memiliki ketinggian 47 meter (5 meter lebih tinggi dari Chandi Borobudur) menjadi simbol kegemilangan pemerintahan dan agama Hindu yang pernah dianuti di Pulau Jawa ini pada satu ketika dahulu. Terletak 17 km dari pusat bandar, chandi ini menjadi sebahagian dari tarikan utama di sini.

Komodo adalah sebuah pulau yang dihuni oleh sekitar 2000 penduduk. Pada satu ketika dulu Komodo merupakan lokasi hukuman buang daerah ke atas pesalah yang melakukan jenayah. Dengan keluasan 390km persegi dan merupakan sebahagian dari Taman Negara Komodo, pulau ini terkenal dengan binatang pra sejarah yang masih wujud di sini iaitu biawak Komodo.

Untuk ke Gunung Bromo anda perlu menempuh perjalanan sejauh 4 jam melalui jalan darat dari Surabaya. Gunung Bromo merupakan sebahagian dari Taman Negara Bromo Tengger Semeru yang merangkumi kawasan seluas 800 km persegi.

Dengan ketinggian 2392 meter, gunung Bromo bukanlah gunung tertinggi di Indonesia tetapi ia tetap menjadi perhatian para travele kerana pemandangan menarik yang disajikan dari puncaknya.

Terletak di utara pulau Sumatra, anda boleh melihat keindahan air terjun Sipiso-piso di bahagian utara Tasik Toba, 24 km dari Kabanjahe. Air terjun yang mengalir laju terjun ke lembah sedalam 120 menjadikan Sipiso-piso lokasi tumpuan bagi fotografer. Dikelilingi tumbuhan menghijau dan gunung ganang, serta pelangi yang menjelma di sekitar air terjun menjadikan Sipiso-piso lokasi sempurna untuk fotografi yang menarik.

Jayapura yang terletak di Papua Timur menjadi lokasi tumpuan bagi traveler yang ingin memulakan pengembaraan di Papua. Menawarkan berbagai aktiviti menarik antaranya treking di Lembah Baliem, menyiapkan thesis anda tentang hidupan liar di pusat pemeliharaan buaya, atau merakam panorama indah dan budaya masyarakat setempat di sekitar Tasik Sentani. Anda juga boleh meluangkan masa meninjau seluruh bandar ini dari atas puncak bukit menara telekomunikasi tidak jauh dari bandar ini.

9. Danau Tiga Warna atau Danau Kelimutu, Pulau Flores

Kelimutu adalah gunung berapi berhampiran bandar kecil Moni di pusat Pulau Flores di Indonesia. Gunung berapi ini mengandungi 3 tasik kawah dengan 3 warna berbeza. Air di Tiwu Ata Mbupu (Danau Orang Tua) biasanya berwarna biru dan merupakan paling barat dari 3 tasik.

2 tasik lagi adalah Tiwu Nuwa Muri Koo Fai dan Tiwu Ata Polo dipisahkan oleh dinding kawah dan biasanya masing-masing berwarna hijau dan merah. Warna tasik juga boleh berubah dengan sendiri dan bertukar ke warna hijau dan hijau kehitaman.

Apa yang menarik dengan jambatan keretapi sepanjang 300 meter yang menghubungkan Bandung dan Jakarta ini adalah pemandangan indah yang dapat dilihat dengan jelas dari jalan raya antara Plered dan Padalarang.

Jambatan ini mula digunakan sejak tahun 1906 sewaktu zaman pemerintahan Belanda, dan masih berdiri kukuh sehingga ke hari ini.

Bandar Sengkang yang terletak mengadap tasik ini merupakan pusat pemerintahan bagi kerajaan Bugis satu ketika dulu. Sehingga ke hari ini adat, budaya dan kesenian Bugis masih terlihat jelas dan dipelihara dengan baik antaranya – pakaian tradisi Bugis yang berwarna warni, tenunan sutera secara tradisional serta adat perkahwinan dan tarian Bugis.

Di Tasik Tempe juga anda berpeluang melihat dan merasai suasana tinggal di rumah bot tradisional dan melihat beberapa spesies burung liar yang terdapat di sini.

Selain dari terdapat beberapa candi di sekitarnya yang dipelihara dengan baik sejak sekian lama, Telaga Dieng turut menyajikan sebuah tasik dengan warna airnya yang berubah-ubah dari hijau, kuning hingga berwarna pelangi. Kandungan sukfur yang tinggi merupakan faktor utama mengapa warna airnya berubah apabila terkena sinaran matahari.

Terkenal dengan amalan suku kaum Toraja yang masih mengekalkan amalan tradisi kuno seperti mengorbankan lembu dan khinzir sebagai pesta dan upacara meraikan ahli keluarga yang meninggal.  Cara mengebumikan mayat di sini juga unik iaitu meninggalakn mayat di celah-celah batu dilereng bukit.

Kunjungan anda ke sini pastinya menyediakan suatu pengalaman yang sangat berbeza berbanding lokasi lain di Indonesia.

Pantai ini merupakan salah satu dari 7 pantai di dunia yang memiliki pasir pantai berwarna pink. Warna pink pada pasirnya terbentuk hasil campuran pasir putih dengan serpihan batu karang merah. Biasan sinar matahari dan ombak laut menjadikan warna pink semakin jelas kelihatan di pantai ini. Pantai ini juga sangat tenang dengan pukulan ombak yang perlahan pasti membuat anda terleka sewaktu berada di sini.

Candi yang kekal berdiri megah dan telah wujud lebih lama sebelum Angkor Wat di Kemboja dan gereja-gereja lama di Eropah dibina ini telah diwartakan sebagai Tapak Warisan Sejarah Dunia oleh Unesco.

Memiliki 2672 ukiran di dindingnya, jika ukiran ini disusun ia adalah sepanjang 6 km. Diwartakan sebagai kompleks agama Budha terbesar di dunia, Candi Borobudur menawarkan artistik dan senibina purba yang tak ternilai.

Untuk ke lokasi di atas, anda boleh memilih penerbangan tambang murah sama ada Air Asia, Malindo Air atau Firefly.

LIKE dan FOLLOW Vocket di Facebook serta Instagram


Belanjawan 2023: Kerajaan Bercadang Perkenalkan Semula Cukai Barangan Mewah

Semasa pembentangan Belanjawan 2023 sebentar tadi, Perdana Menteri Ke-10, Datuk Seri Anwar Ibrahim mengumumkan cadangan untuk memperkenalkan Cukai Barangan Mewah mulai tahun ini dengan had nilai tertentu mengikut jenis barang mewah.

Antara barangan-barangan yang akan dikenakan cukai berkenaan adalah jam tangan dan barangan fesyen.

Dalam pada itu, kerajaan juga akan mengkaji pelaksanaan Cukai Keuntungan Modal, iaitu pelupusan saham tidak tersenarai oleh syarikat pada tahun 2024 pada kadar yang rendah.

“Kerajaan akan mengadakan sesi libat urus bersama pihak berkaitan untuk meneliti perincian cadangan ini,” katanya ketika membentangkan Belanjawan 2023 Malaysia Madani di Dewan Rakyat hari ini.


Rakyat Malaysia Kini Bebas Ke Belarus Tanpa Visa

Berita baik untuk rakyat Malaysia yang suka melancong ke luar negara, anda kini boleh memasuki Belarus tanpa visa selama 5 hari. Menurut petikan laporan yang dikeluarkan oleh Yahoo News, Belarus mengumumkan telah membatalkan visa untuk lawatan jangka pendek kepada 80 negara termasuk warganegara Malaysia.

Kenyataan ini diumumkan sendiri oleh barisan pemerintahan Alexeder Lukashenko yang membenarkan pelawat-pelawat dari seluruh Eropah dan Amerika Syarikat memasuki Belarus melalui jalan udara dan tinggal selama 5 hari tanpa visa termasuk semua negara EU, Brazil, Malaysia, Jepun dan negara lain.

Peraturan baru ini akan berkuat-kuasa dalam sebulan. Bagaimanapun, untuk warga asing yang ingin masuk ke Belarus perlulah mempunyai pasport yang sah, insuran perubatan yang sah di Belarus dan sejumlah wang tertentu. Buat pengetahuan anda, Belarus atau Belarusia adalah sebuah negara yang terletak di Eropah Timur dan Minsk merupakan ibu negaranya.

#Belarus introduces five-day #visa-free regime for citizens of 80 states starting from mid-February. LIST OF STATES https://t.co/FoV0jokWtE pic.twitter.com/hni9iKv9S7

— Belarus MFA ?? (@BelarusMFA) January 9, 2017


Belasah Pekerja Kedai Mamak Di Cyberjaya, Tindakan Lelaki Dipercayai Mabuk Ini Dikecam Netizen

Minuman beralkohol bukan sahaja tidak baik untuk kesihatan tetapi ia juga menyebabkan peminumnya bertindak luar kawalan jika minum secara berlebihan.

Malah, banyak kes yang berkaitan individu mabuk pernah dilaporkan sebelum ini. Terbaharu, kecoh di media sosial apabila sebuah video memaparkan aksi keganasan melibatkan dua orang lelaki dipercayai mabuk dengan seorang pekerja kedai mamak.

Kejadian di Pelita, Cyberjaya. Scary. 😨 pic.twitter.com/IJnRk0t6WK

— Cyberjaya Info (@Twt_Cyberjaya) March 17, 2023

Menerusi video itu, lelaki yang dipercayai mabuk itu bertindak menyerang pekerja kedai mamak dan kejadian itu disaksikan oleh orang awam serta pekerja kedai lain.

Perkongsian video tersebut telah meraih perhatian orang ramai dan rata-rata netizen terkejut kerana ramai orang di sana tetapi hanya menjadi bystander tanpa mahu mengambil inisiatif untuk menyelesaikan perkara tersebut.

To my Indian friends and not friends, I know not every each of you like this. In any race pun, mmg akan ada one or two yg mmg spoil milk, perangai buruk. But that doesn't mean all Indians, Malays, Chinese, Others semua buruk jugak. https://t.co/EdVoqceQ2q

Drunk nuisance. Someone should have tripped this dumbfucks legs, cant even walk straight. Fucking pathetic. https://t.co/iuH7p9k6kX

— krishah (@adonisjudah01) March 17, 2023

Kerana nila setitik, rosak susu sebelanga. Because of some assholes like this the entire race is brought down to mud. https://t.co/dzjUjIRh92

— IamVisnu (@Visnu57775134) March 17, 2023

Menjengah ke ruangan komen, rata-rata netizen mengecam tindakan lelaki yang bertindak kasar itu dan juga mengatakan sepatutnya tindakan diambil. Malah, para netizen bersetuju bahawa minum arak tidak baik kerana akan membuatkan individu itu bertindak di luar kawalan.


Cara Awesome Gadis Ini Bercuti Santai Dengan Belayar 4 Hari Di Star Cruise

Bagi yang ingin bercuti santai sambil menikmati angin laut, pakej percutian sambil belayar antara pilihan menarik.

Baru-baru ini Cik Anis Shahira telah berkongsi di akaun Facebook beliau pengalaman menaiki kapal layar StarCruise selama 4 hari 3 malam dari Pulau Pinang – Phuket- Krabi – Pulau Pinang.

Tarikh pelayaran mereka adalah pada 30 Julai – 2 Ogos 2017, trip bersama keluarga seramai 4 orang.

Lokasi bertolak di Pulau Pinang adalah pada setiap ahad di Swettenham Pier, Penang International Cruise Terminal (PICT. Check in bermula jam 1 petang dan boarding terakhir adalah pada jam 3.30 petang. Sebaiknya datang awal untuk check in supaya tak tertinggal.

Waktu balik pula adalah pada hari rabu, mula mendarat pada jam 12 petang di pelabuhan yang sama.

Ada banyak jenis pilihan cabins antaranya Inside Stateroom, Oceanview Cabin, Deluxe Oceanview, Suites dll.

Untuk percutian ini Anis telah memilih kabin paling murah iaitu inside stateroom (tiada tingkap) yang boleh memuatkan antara 2 ke 3 orang sebilik.

“Lagipun di kebanyakan masa kami berada di luar kabin menikmati pemandangan dan angin laut ataupun sibuk meneroka setiap kemudahan dan hiburan yang disediakan di dalam kapal.”

Harga berubah mengikut pakej dan jenis kabin. Faktor lain yang mempengaruhi adalah destinasi, promosi semasa dan musim. Pelayaran di waktu low season adalah lebih murah berbanding peak season.

“Kalau nak beli tiket, kena survey di page starcruise atau mana-mana page travel agent yang menawarkan pakej cruise. Kami beli tiket masa MATTA fair 2017.”

Pakej yang diperolehi oleh Anis adalah:
Harga : RM1089 per orang (low season)
Termasuk: 3 malam penginapan (inside stateroom)
Makan 4 kali sehari
Caj pelabuhan
Pakej tour di Phuket dan Krabi

Kos berikut tidak termasuk di dalam pakej:
Gratuity fee RM150 / orang. Gratuity fee kena bayar sewaktu di atas kapal, sebelum mendarat.
Makan tengahari di Krabi
Makanan dan minuman yang dijual di atas kapal
Cenderahati dan perbelanjaan di Phuket dan Krabi

Menurut Anis jika nak dapat tiket murah kena rajin buat survey termasuk di Matta Fair.

Sekeping kad akses akan diberikan kepada setiap penumpang sewaktu check in. Dan di waktu yang sama passport hendaklah diserahkan dan dipegang oleh krew kapal sehingga hari terakhir cruise.

“Kad akses ini sangat penting ye! Kena swap setiap kali naik dan turun dari kapal, dan setiap kali waktu makan. Tujuannya untuk keselamatan dan rekod pengesahan. Kalau takut tercicir access card ni, pakai lah lanyard.”

Berbagai kemudahan, aktiviti dan hiburan disediakan di atas kapal. Buletin harian ‘Star Navigator’ menyediakan update terkini setiap hari untuk rujukan para penumpang.

Antara kemudahan yang disediakan adalah restoran, gimnasium dan KTV (di dek 10), kolam renang, jakuzzi dan bar (di dek 9), trek jogging dan padang bola jaring (dek 6),  salondan spa (dek 4), resorts world at the sea dan banyak lagi. Tak perlu risau jika bosan sebab ada banyak yang boleh anda lakukan.

“Kemudahan wifi ada disediakan di atas kapal dengan caj tambahan. Atau boleh roaming bila dah sampai di Thailand nanti. Itu pun line macam ada ta ada saja. Biasa lah atas laut. Huhu.”

Makan 4 kali sehari sepanjang di atas kapal – sarapan, makan tengahari, minum petang dan makan malam. Para penumpang boleh pilih nak makan di mana-mana restoran yang menyediakan hidangan berbeza. Antaranya makanan Jepun, China, menu Asia Tenggara dll.

“Restoran halal ada di Spice and Blue Lagoon Restaurant (deck 10). Tapi di kebanyakan masa kami makan buffet di Mariner Buffet (deck 9). Makanan dia memang 5 stars! Sebab tu berat aku pun naik 2 kg. Huhu.”

“Malam terakhir atas Starcruise Libra ada Gala Dinner. Kena buat tempahan lebih awal sewaktu di atas kapal. Tempat duduk dan meja terhad dan berdasarkan first come first served basis.”

Bagi  pakej yang tidak termasuk lawatan di Phuket dan Krabi, anda juga boleh buat tempahan tour  yang ditawarkan oleh kapal sewaktu di dalam pelayaran.

“Tapi kalau nak berjalan sendiri pun boleh sebab di pelabuhan anti ada benyak teksi dan tuk tuk yang menunggu. Tapi diingatkan ye, sesiapa yang nak pusing Phuket dan Krabi sampai puas kebih baik ambil flight saja dan menginap di sana. Sebab bila naik Starcruise ni, masa sangat terhad dan agak tergesa-gesa. Kita kena patuhi masa yang diberikan jika taknak tertinggal kapal.”

Hari 1 (Ahad)
1.00pm check in di Swettenham Pier Penang. Sebaik saja lepas boarding terus ada minum petang di Mariner Buffet.

5.00pm Departure. Di waktu yang sama ada safety drill. Kehadiran wajib ke atas semua penumpang.

6.00pm Persembahan selamat datang dan makan malam BBQ di pool deck.

7.30 pm tengok sunset dekat deck 10.
Setiap malam ada macam-macam hiburan seperti magic show, tayangan filem blockbuster dll.

Hari 2 (Isnin)
7.30 am Tengok matahari naik dan sarapan di Mariner Buffet.

Pagi pun ada macam-macam aktiviti dan hiburan. Boleh rujuk buletin Star Navigator.

12.00pm Tiba di Pelabuhan Phuket. Makna tengahari sebelum turun ke darat. Makan tengahari disediakan seawal jam 11 pagi.

Untuk tour di Phuket Anis dan keluarganya pergi ke kilang biji gajus, ladang menternak madu, kuil Chalong, gua Promthep, Pantai Patong dan pusat membeli belah Jungceylon.

Semua penumpang mesti kembali ke kapal sebelum jam 11.59 malam. Kapal bertolak dari Phuket pada jam 1 pagi. Jika naik semula ke kapal awal, boleh makan malam dan minum malam. Jimat duit.

Hari 3 (Selasa)
7.30 am Tengok matahari naik dan sarapan di Mariner Buffet.

Berbeza dengan Phuket, untuk ke Krabi kapal akan berhenti di tengah-tengah laut. Bot ke Krabi bertolak seawal jam 10.30 pagi. Disebabkan kapasiti bot yang terhad, penumpang dikehendaki ambil tendering sticker di kaunter reception (first come first served basis).

Untuk tour di Krabi Anis ke pantai Ao Nang, membeli belah dan makan tengahari, melawat Tiger Cave temple dan mud crab scupture! Aktiviti lain termasuk snorkeling tak sempat dilakukan.

Masa free and easy di Krabi sangat terhad sebab bot pengangkut terakhir akan bertolak balik ke kapal pada jam 5.30pm (waktu kapal). Perjalanan dari dan ke kapal dengan bot ambil masa 30 minit setiap trip.

6.30 pm Gala dinner. Kod pakaian : kasual dan kemas.
Malam tu boleh lah berjimba-jimba sempena malam terakhir. Ada farewell party cocktail, persembahan hiburan dan hidangan lewat malam di pool deck.

Hari 4 (Rabu)
7.30 am Tengok matahari naik dan sarapan di Mariner Buffet.

Sebelum kapal berlabuh dan semua penumpang turun, ada check out procedure dan bayaran ke atas bill yang mana tertunggak. Dah selesai bayar bill, boleh ambil passport.

12.00 pm Tiba di Pulau Pinang dan check out. Bye-bye.

1. Itinerari ini adalah untuk pelayaran 4H3M Pulau Pinang – Phuket – Krabi- Pulau Pinang sahaja. Pakej lain mungkin caj dan itinerarinya berbeza.

2. Bagi yang meragui status ‘kebersihan’ restoran di atas kapal, anda boleh ambil pakej pelayaran Islamik. Kebetulan semasa Anis belayar di atas kapal ini ada program pelayaran islamik bersama Hafiz Hamidun. Jadi ada ramai muka-muka Muslim dan tidak diragui ‘kebersihan’ nya.

3. Akhir Julai adalah low season. Cuaca di Laut Andaman tak begitu baik. Kapal sedikit bergoyang. Begitu juga cuaca di Phuket dan Krabi. Angin kuat dan hujan. Ada bendera merah tanda amaran di pantai.

4. Waktu kapal belayar ikut waktu Malaysia. Sila ambil perhatian jangan ikut waktu di smart phone yang di set ikut zon waktu. Waktu Thailand lewat sejam berbanding waktu Malaysia.

5. Akhir sekali, kalau nak beli tiket boleh survey di Facebook page Starcruise atau mana-mana page travel agent yang tawarkan pakej cruise. Bandingkan mana-mana yang patut. Ada yang masukkan caj pelabuhan dan pakej tour di Phuket dan Krabi, ada pakej tang tak masukkan tour. Pilih dengan bijak.

Jika anda mahu berehat sambil luangkan masa bersama keluarga terutama pada cuti sekolah nanti, ini antara pilihan percutian menarik yang boleh dipertimbngkan.


Beli Baju RM1,500 ‘Dapat’ Jagung Buruk, Lelaki Ini Luah Kekecewaan Terhadap Pekerja Servis Kurier

Kecoh sejak semalam dalam industri bundle tempatan apabila seorang lelaki yang juga menjual barangan pakaian bundle luah kekecewaan setelah baju yang dibeli daripada rakan beliau diterima dalam keadaan keadaan yang ‘berbeza’.

Menurut perkongsian Twitter mangsa @AidilLatifff, beliau meluahkan kekecewaan terhadap pihak kurier J&T Setapak yang sepatutnya bertanggungjawab dengan tidak mengambil barangan pelanggan.

Lebih mengejutkan, beliau yang sepatutnya menerima pakaian yang dibeli bernilai RM1,500 oleh rakan beliau telah menerima parcel double tracking berisi jagung buruk bertarikh 22 Julai 2021 lalu.

Isu yang berlaku turut mendesak beliau memuat naik sebuah video dalam menjelaskan isu yang berlaku melibatkan kurier J&T cawangan Setapak. Beliau juga turut membuat laporan polis terhadap isu yang berlaku. Beliau juga turut memaklumkan menerima barangan dengan alamat yang berbeza daripada alamat sebenar beliau.

Mangsa Aidil Latif dalam video beliau sebaliknya tidak menyalahkan pihak penjual kerana cukup kenal dan yakin dengan kejujuran pihak penjual. Malah, beliau yang kerap berurusan dengan pihak penjual berkenaan turut memaklumkan penjual tersebut turut menunjukkan gambar dan video barangan sebelum membuat penghantaran.

sama lah setapak ni, dah on hold dari bulan lepas 😭 pic.twitter.com/nJacgKJN1T

— zii jia’s wife 🏴 (@youknowwhocry) August 3, 2021

— mesoltroye (@mosyamsulbakri) August 3, 2021

Difahamkan isu ini tidak hanya berlaku secara kebetulan atau kecuaian, terdapat para netizen yang mengadu turut mengalami situasi yang sama menerusi cawangan J&T Setapak.

Terdapat juga netizen yang memesan muruku dan menerimanya dalam keadaan muruku berbaki separuh balang manakala penutupnya pula sekadar digantikan oleh bubble wrap.

Menurut perkongsian terbaru daripada Aidil Latif, video luahan kekecewaan beliau terhadap kurier J&T cawangan Setapak telah diturunkan berikutan merupakan jumlah report yang tinggi di Instagram.

Kemas kini 4 Ogos 2021: Menerusi perkongsian terbaru daripada Aidil Latif sebentar tadi, beliau memaklumkan pihak J&T telah mengambil maklum mengenai isu yang berlaku dan berjaya menemui parcel baju beliau.

Aidil Latif turut berterima kasih kepada pihak J&T yang mengambil berat terhadap isu yang berlaku dan difahamkan beliau telah mendapatkan parcel sebenar beliau.

Sebelum ini, kurier J&T Express pernah menjadi bualan hangat netizen berikutan isu parcel singgah di beberapa negeri berbeza sebelum diterima penerima.

Netizen Laporkan J&T Express Henti Penghantaran ‘Parcel’ Ke Beberapa Negeri?

Remaja Dikompaun RM5,000 Selepas Potong Gelang ‘Pink’ Sebab Nak Bersiar-Siar

Menangi Pingat Emas, Atlet Filipina Ini Dihadiahkan Tiket Kapal Terbang Dan Petrol Percuma Seumur Hidup


Beli Barang Secara Online, Lihat Dekorasi Rumah Dengan Rekaan Moden Dan Cantik Ini Raih 13K ‘Likes’

Dekorasi rumah memainkan peranan yang penting untuk mood seseorang dan pastinya setiap orang memiliki cita rasa yang berbeza untuk menghias rumah. Anda suka membeli barang secara dalam talian atau terus ke kedai?

Terbaharu, seorang pengguna Twitter @azyn_ yang merupakan seorang jurugambar telah berkongsi beberapa keping gambar dekorasi rumahnya dan dimana beliau beli barangan tersebut secara dalam talian.

Mula-mula masuk rumah dulu, kosong. Kami cuci, sental setiap sudut sebab malas nak cat. 3 tahun kahwin, 3 kali pindah, doakan yang ni last dalam masa terdekat.

Saya share dulu barang² deco yang 80% nya beli online 😂 Lain kali saya share deco balcony and bilik pulak. pic.twitter.com/1HxKHDxnDk

Mudah sahaja sekarang, tekan, buat pembayaran, tunggu dan sampai. Apa kata kita lihat dahulu dekorasi rumah beliau daripada kosong sehingga cantik macam ini.

Mesti ada daripada ada yang berkenan dengan barang dekorasi di rumah Azyan ini, bukan? Ok, jom kita lihat di mana beliau beli barang tersebut dan barang-barang yang Azyan gunakan untuk hias ruang tamunya ini.

Santai dan boleh baring-baring menjadikan bean bag salah satu barangan yang anda perlu beli untuk hiasan rumah anda. Anda boleh beli di Shopee untuk dapatkan ia.

Buat anda yang ingin letakkan ayat-ayat Al-Quran dalam rumah boleh beli frame ayat kursi di Shopee.

Anda yang ada kucing di rumah bolehlah belikan cat scratcher ini untuk kucing anda. Barulah sofa anda tidak cepat rosak. Boleh dapatkan di Shopee untuk membeli cat scratcher ini. Nak tip bulu kucing gebu boleh baca di sini.

Rumah apartment selalu ada masalah tidak boleh install wifi sebab port penuh. Jadi, bolehlah beli router internet ini untuk dapatkan wifi di rumah dan dapatkan di Shopee untuk membeli ia.

Lampu ala-ala studio, tetapi tidak install lagi tapi share sahaja manalah tahu ada yang berminat. Boleh dapatkan di Shopee untuk membeli lampu ini.

Vakum ini sangat sesuai untuk menyedut hama dalam kusyen dan tilam. Barulah badan anda tidak gatal-gatal dan beli sahaja di sini.

Rak yang di TV itu tetapi yang ini asing sebab hari itu beli ingatkan sekali rupanya tersalah baca. Boleh dapatkan di Shopee untuk membeli rak TV ini.

Rak yang dekat TV tu. Yang ni asing ye, sis hari tu beli ingatkan sekali haha rupanya tersalah bacahttps://t.co/DPLRWx3BBNhttps://t.co/W84NG44gdo pic.twitter.com/wdkItLe2H9

Tidak lengkap tanpa karpet dalam rumah, kiranya kurang nampak seri. Untuk karper yang murah dan cantik boleh beli sahaja di Shopee.

Kerusi kayu panjang ini pastinya membuatkan anda seperti berada di kafe. Jika anda beli ini bolehlah jadikan ruang dengan kerusi kayu ini sudut untuk bergambar. Beli sahaja di sini.

Buat anda yang suka menghias rumah dengan bunga-bungaan, apa kata hias dengan replika gandum pula. Barulah nampak berbeza dan menaikkan seri ruangan dalam rumah anda. Boleh dapatkan di Shopee.

Kedai beli langsir kegemaran Azyan kerana terdapat pelbagai jenis langsir. Harga yang ditawarkan juga cukup berpatutan dan anda boleh dapatkan ia di sini.

Beli sahaja frame kosong kemudian cari gambar yang aesthetic di Pinterest, lalu print kualiti poster. Nampak mahal dan cantik, anda boleh beli bingkai hiasan di sini.

Fiddle fig kegemaran orang ramai. Kena tanya kedai bila dia restock sebab selalu cepat habis.https://t.co/Oil1DEnrd6 pic.twitter.com/q3v9iOCnPn

Fiddle fig merupakan kegilaan ramai orang terutama seklai rakyat Malaysia ketika ini. Anda dinasihatkan untuk tanya dahulu bila restock sebab stok cepat habis dan anda boleh beli sahaja di sini.

Ruangan rumah yang kosong jika diletakkan tapestry akan kelihatan lebih cantik. Almaklumlah, ia akan penuhi ruangan yang kelihatan kosong dan untuk dapatkan ia boleh beli sahaja di Shopee.

Jika anda berminat untuk dapatkan barangan dekorasi ini, beli sahaja secara dalam talian. Mudah dan tidak perlu bersesak di pusat membeli-belah.

P/s: Ketika ini, Shopee sedang tawarkan jualan 7.7 yang pastinya harga jauh lebih murah daripada biasa. Inilah peluang untuk anda dapatkan barangan idaman anda dengan harga promosi. Klik sini untuk lihat barang yang berbaloi untuk di beli.

Sementara itu, kami kongsikan beberapa dekorasi menarik untuk anda sebagai ilham menghias rumah. Klik patan di bawah ini untuk ketahui lebih lanjut.

Persis Gambar Pinterest, Lihat Transformasi Bilik Dengan Rekaan Scandinavian Bermodalkan RM5,000

Cantik Dan Kemas, Lihat Transformasi Rumah Flat Dengan Rekaan Moden Bermodalkan RM1,300

Hampir 30 Tahun Terbiar, Lihat Transformasi Rumah Pemain Kedah FA Ini Bermodalkan RM60,000


Beli Di Shopee RM6 Sahaja, Pemuda Ini Tunjuk Ketahanan Pelitup Muka Murah Yang Tidak ‘Hauk’

Beberapa hari lalu,netizen mempersoalkan kualiti satu jenama pelitup muka yang terputus talinya ketika berlangsungnya satu sesi live bersama Dato’ Sri Siti Nurhaliza.

Insiden itu yang ternyata menarik perhatian ramai mengundang pemuda ini untuk menguji ketahanan pelitup muka yang dibelinya di Shopee pada harga RM6 sekotak.

Cintaku padamu seutuh mask rm6 shopee ⛓⛓ #mask #shopee #tiktokmalaysia

Dalam videonya di TikTok, Hadrey Ali menguji ketahanan pelitup muka yang dibelinya dengan mengangkat beberapa item yang berat antaranya buah kelapa, mesin mixer, tudung saji dan tudung saji.

Perkongsian beliau itu mendapat ramai dan sudah ditonton sebanyak lebih 1.2 juta kali di TikTok. Menerjah di ruangan komen, rata-rata yang menonton video berkenaan berkenaan ‘terhibur’ dengan mesej yang cuba disampaikan oleh Hadrey di mana pelitup muka yang mahal tidak semestinya tahan dan cuma gah pada namanya sahaja.

Tangguh kuat kuasa pelitup muka perakuan MS SIRIM

Pada 4 April yang lalu, Kementerian Perdagangan Dalam Negeri Hal Ehwal Pengguna (KPDNHEP) mengeluarkan kenyataan bahawa pengilang dan pengimport pelitup muka bukan perubatan diwajibkan membuat permohonan perakuan dan penandaan MS SIRIM pada kotak atau bungkusan yang mudah dilihat pengguna.

Menurut KPDNHEP, pewartaan itu bertujuan memastikan pelitup muka bukan perubatan yang dihasilkan mahupun diimport mematuhi standard keselamatan yang ditetapkan.

Namun KPDNHEP telah mengumumkan penangguhan penguatkuasaan perakuan dan penandaan MS SIRIM bagi pelitup muka bukan perubatan yang dijadual bermula 4 Julai ini kepada 1 Januari tahun depan.

Menterinya, Datuk Seri Alexander Nanta Linggi berkata keputusan mengenai penguatkuasaan Perintah Perihal Dagangan (Perakuan dan Penandaan) Pelitup Muka Bukan Perubatan itu dibuat selepas mengambil kira maklum balas umum.

Pilih yang murah atau berjenama? Paling penting anda kekal pakai pelitup muka di tempat awam dan jaga jarak supaya kita dapat sama-sama hentikan penularan COVID-19.

Sewaktu pandemik COVID-19 memuncak 2 tahun lalu, jenama kereta mewah Lamborghini turut hasilkan pelitup muka untuk tangani wabak tersebut di Itali. Baca lagi pada pautan di bawah.

Lamborghini Hasilkan ‘Face Mask’ Untuk Tangani COVID-19 Di Itali

Sering Pakai Pelitup Muka Di Bawah Dagu? Ini Pesanan Dr Noor Hisham Buat Anda

Tali Putus Ketika Promosi Secara ‘Live’, Netizen Persoalkan Kualiti Pelitup Muka Jovian


Beli Emas Seperti Beli Air Tin Di Vending Machine

Dulu begitu sukar untuk mendapatkan emas. Orang pergi ke lombong dan mendulang bijih-bijih emas dengan harapan menjadi kaya! Apabila emas ditemui, ia dileburkan pula pada suhu tertentu sebelum emas dibentuk dalam bentuk syiling, barang kemas, barang perhiasan dan lain-lain.

Kini, begitu mudah mendapatkan emas. Semudah membeli air tin di vending machine. Dengan hanya memasukkan wang tunai atau kad kredit, kita sudah boleh pilih sama ada mahu emas bar, jongkong emas atau syiling emas untuk dimiliki.

Pertama kali konsep ini diperkenalkan ialah di lobi Emirates Palace Hotel, Abu Dhabi pada tahun 2010. Ia adalah sebuah mesin ATM emas 24-karat! Harga emas dikemaskini mengikut harga pasaran semasa setiap 10 minit. Berat emas yang dijual pula dari 1 gram hingga 250 gram.

Kini, mesin yang dikenali sebagai “Gold to Go” telah ditempatkan di Las Vegas, New York dan beberapa bandar di Eropah. Ia dikatakan mendapat sambutan orang ramai tetapi mungkin tidak menarik bagi pelabur emas.

Petikan dari Daily Mail, Tony Dobra, director of trading di London menyatakan: “Ia seperti gimik. Kami jual saiz gold bar yang sama tetapi dengan harga yang lebih rendah.”


Beli Ferrari Ketika Zaman Muda, Zizan Akui Kesal Tidak Berfikir Panjang

Dalam satu ‘live’ Instagram bersama Joe Flizzow, Fakkah Fuzz dan Pak Din kelmarin, Zizan Razak mendedahkan penyesalan terbesarnya iaitu membeli kereta mewah, Ferrari F430 dan bukannya rumah ketika usia muda.

Menurut Zizan, memiliki aset hartanah adalah perkara yang perlu diutamakan daripada membeli kereta mewah. Malah, memiliki kediaman sendiri adalah satu pelaburan yang bijak berbanding tergesa-gesa membeli kereta mewah sewaktu berada di zaman puncak populariti.

Tambahnya, ada sesetengah orang datang minta pendapat daripadanya mengenai pembelian kereta GT-R atau pun Mustang, manakah satu yang lebih baik. Lalu, Zizan mengatakan lebih baik memiliki rumah dahulu tetapi jika mampu kelak boleh membeli kereta idaman.

Akan tetapi, Zizan mengatakan bahawa membeli rumah lebih baik untuk masa depan. Terdahulu, Zizan dilaporkan memiliki sebuah kereta mewah Ferrari model F430 berwarna kuning dianggarkan berharga RM1.5 juta.

Jika anda mahu membeli rumah, ini jenis-jenis hartanah yang anda perlu tahu sebelum membuat keputusan. Klik pautan di bawah untuk ketahui lebih lanjut.

3 Jenis Hartanah Di Malaysia Yang Anda Wajib Tahu Sebelum Beli Rumah

Ini Perkara Yang Geng Hartanah Tidak Beritahu Ketika Beli Rumah Pada Usia Muda


Beli iPhone 12 Pro Max Secara Online, Wanita Ini ‘Tertipu’ Hanya Terima Sekotak Jus Epal

Ketika ini, ramai yang memilih untuk membeli barangan secara dalam talian kerana mudah dan cepat. Terbaharu, seorang wanita di wilayah Anhui, China telah berkongsi nasib malangnya dalam media sosial Weibo apabila ‘tertipu’ membeli telefon pintar iPhone 12 Pro Max secara online.

Menurut wanita bernama Liu itu, beliau telah membayar sebanyak 10,099 yuan (RM6,100) untuk membeli iPhone 12 Pro Max. Malangnya, bukan telefon pintar yang beliau dapat tetapi hanyalah menerima sekotak jus epal.

Menurut laporan, beliau melaksanakan transaksi tersebut pada 16 Februari dalam sebuah laman web yang amat menyerupai laman web rasmi Apple. Bungkusan tersebut turut tidak dihantar terus kepadan Liu, sebaliknya penghantar sekadar meletakkan bungkusan dalam almari kotak pos untuk penduduk tempatan.

Difahamkan, pihak polis tempatan dan syarikat penghantaran yang bertanggungjawab dengan pembelian Liu telah melancarkan penyiasatan terhadap penipuan itu. Pihak Apple juga menyatakan mereka telah melantik beberapa orang untuk menyiasat insiden tersebut.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah ini.

Jadi Bahan Membawang Netizen ‘Mat Salleh’, Wak Doyok Kekal Tenang Terima Kritikan

Disangka Tipu Berat Timbangan, Pembeli Ini ‘Disekolahkan’ Penjual Baja Berpendidikan PhD

Baru Beli Kereta ‘Cash’, Kerajaan Pahang Arah Hentikan Aktiviti Lombong Emas Di Kuala Lipis


15 Maksiat Yang Bakal Mengundang Bala Menurut Hadith Nabi. Menakutkan! Ia Sedang Berlaku!

Hadith ke-35 dari 40 hadith tentang peristiwa hari kiamat yang dipetik dari buku yang telah di susun oleh Abu Ali Al Banjari An Nadwi (Ahmad Fahmi Zamzam) ini menerangkan tentang 15 maksiat yang bakal mengundang bala dan membawa kita dengan lebih dekat dengan kedatangan hari kiamat. Bala ini adalah suatu musibah yang amat ditakuti manusia.

Daripada Ali bin Abi Talib r.a Rasulullah s.a.w bersabda:

Apabila umatku telah membuat lima belas perkara, maka bala’ pasti akan turun kepada mereka :

Maka pada ketika itu hendaklah mereka menanti angin merah atau gempa bumi, atau diubah menjadi makhluk lain.

Dunia pada hari ini telah membuat segala apa yang telah disabdakan Rasulullah saw. ini, cuma mungkin belum sampai ke peringkat akhir.

Untuk lebih faham dan mendalami hadith ini, sila tonton ini


4 Langkah Beli Kereta Dan Motor Lelong

Saya ada pengalaman membeli kenderaan lelong. Dan ini langkah-langkahnya:

Sebelum memasuki proses lelongan kenderaan, mereka yang berminat boleh mendapatkan maklumat berkaitan senarai kenderaan dan tarikh lelongan di beberapa laman web (rujuk di penghujung artikel).

Berdasarkan kepada senarai dan tarikh, mereka yang berminat boleh melihat kenderaan di stor-stor yang dinyatakan di dalam iklan berkenaan.

Kenderaan-kenderaan ini perlu dibuat pemeriksaan bagi memastikan kenderaan yang bakal dibida dalam keadaan yang memuaskan dan paling penting adalah nombor siri kenderaan dan nombor siri enjin adalah sama seperti yang termaktub di salinan geran kenderaan berkenaan.

Sekiranya terdapat perbezaan mungkin kenderaan berkenaan telah dibuat pengubahsuaian tanpa kebenaran.

Setelah berpuashati dengan keadaan kenderaan dan berminat untuk masuk lelongan, kita perlu membuat persediaan untuk hari lelongan.

Semasa hari lelongan, pembida perlu menyediakan deposit seperti yang dikehendaki. Syarat-syarat berkaitan deposit mungkin berbeza di antara satu rumah lelongan dengan rumah lelongan yang lain. Maka anda perlu alert dengan syarat-syarat berkaitan dengan deposit ini.

Terdapat rumah lelongan memberi kebenaran menggunakan tunai dan kad kredit untuk tujuan deposit membida. Jumlah deposit bidaan berbeza untuk kereta dan motor.

Semasa pendaftaran, deposit perlu diserahkan untuk membolehkan pembida memasuki lelongan. Selepas pendaftaran, kad bidaan bernombor akan diserahkan dan anda sudah boleh menunggu kenderaan yang ada minat untuk lelongan.

Sekiranya anda berjaya membida pada hari lelongan, satu dokumen kontrak akan diserahkan kepada anda. Di dalam dokumen berkenaan dinyatakan harga yang anda menang dan baki yang perlu dijelaskan dalam tempoh yang ditetapkan.

Sekiranya tewas tidak perlu bimbang, deposit anda dikembalikan sepenuhnya.

Seusai menang lelongan, kenderaan berkenaan hendaklah dibuat pemeriksaan oleh pihak Puspakom bagi memastikan ia sah dan selamat digunakan. Ia boleh dilaksanakan secara on site inspection oleh pihak Puspakom dengan sejumlah bayaran yang ditetapkan.

Sekiranya kenderaan gagal dalam pemeriksaaan oleh Puspakom maka pihak pembida boleh menuntut kembali deposit yang telah dibayar dengan syarat kenderaan dibuat pemeriksaan oleh wakil pihak lelongan. Tiada deposit dikembalikan sekiranya pemeriksaan kenderaan dibuat selepas keluar dari rumah lelongan.

Selepas dokumen Puspakom diperolehi, baki bayaran perlu dibuat kepada pihak bank atau institusi kewangan di mana kenderaan berkenaan diberi biaya.

Selepas semua pembayaran dijelaskan, pihak pembiaya pinjaman akan memberikan segala dokumen yang diperlukan untuk tujuan pendaftaran kenderaan berkenaan kepada pemilik yang baru.

Dokumen berkenaan dan pemilik yang baru perlu dibawa ke JPJ untuk tujuan pertukaran nama. Pastikan sebelum ke JPJ, kenderaan berkenaan telah diinsuran ke nama pemilik baru sebelum geran dan cukai jalan dikeluarkan oleh pihak JPJ.

Setelah selesai pertukaran nama dan geran serta cukai jalan diperolehi maka kenderaan berkenaan sudah boleh bergerak di atas jalan.

Pastikan anda servis kenderaan berkenaan bagi memastikan ia selamat dari sebarang kerosakan kerana kenderaan ini lama terbiar dan terdedah di dalam stor yang terbuka.

1. Semak harga pasaran kenderaan sebelum membida apa-apa kenderaan bagi memastikan kenderaan dibida tidak melebihi harga pasaran.

2. Bawa mereka yang pakar berkaitan enjin kenderaan tidak mengalami kerosakan kritikal yang boleh menambah kos pemilikan kenderaan.

3. Anggaran kos untuk caj lelongan, pertukaran nama, insuran baru, kos runner untuk Puspakom dan JPJ adalah RM1500 (kos untuk kereta Puan Bibah -Viva – saya.)

Mohon saya tambah untuk manfaat bersama. Pinjaman tidak boleh dibuat sama sekali sama ada selepas tender dimenangi.

Ini kerana di dalam kontrak tender, bayaran penuh perlu diselesaikan dalam masa 14 hari oleh pembida yang menang, dan pihak bank tidak akan memberi pinjaman. Tiada istilah yakin boleh lulus bank.

Ini kerana pihak bank tidak akan sesekali memberi pinjaman ke atas kenderaan lelongan. Kecualilah pihak pembida membuat pinjaman peribadi untuk selesaikan baki bayaran tertunggak di dalam akaun kenderaan tersebut di dalam bank. Saya harap dapat membantu.

1. Lelongtips.com.my
2. G-mart.my
3. Shimfa.com
Dan beberapa lagi….


Beli Mi Kari Dapat Kuah Laksa, Menu Istimewa Kedai Pak Jabit ‘Real’ Bikin Netizen Terhibur

Bayangkan anda lapar dan pesanan makanan yang anda terima salah. Mesti anda berasa kecewa dan sedih, bukan?

Terbaharu, seorang pengguna Twitter @mighulhziq telah berkongsi gambar makanan yang dibelinya. Menurutnya, pesanan yang dibuat adalah mi kari tetapi yang beliau dapat mi kari kuah laksa.

Akak kedai ni pun kalau panik sangat pasal pm nak buat perutusan jangan libatkan makanan saya. Saya order mee kari kak, mee dah betul dah tapi kenapa kuah laksa :( pic.twitter.com/7vmc4rYH47

Perkongsian tersebut mendapat perhatian netizen dan rata-rata netizen berasa terhibur. Bukan itu sahaja, ada juga yang terkejut menu di Kedai Pak Jabit dalam drama Kampung Pisang Bersiri Siri kini boleh didapati.

Malah, ramai juga tertanya-tanya bagaimana rasa mi kari kuah laksa tersebut dan ada juga yang mahu mencuba menu tersebut.

Mamat Khalid is the Malay version of The Simpsons. He can predict future. https://t.co/arcumXAwHy

— Mim Alep Ta (@Jawaican) January 12, 2021

Tak tahu nak ketawa ke nak sedih https://t.co/8HAnRJNzux

"Mee kari, Kuah laksa. Bungkus. Makan sini" https://t.co/oIs7iVmW9V

— IwanDee 🇲🇾 (@IwanDee_) January 13, 2021

Kedai Pak Jabit is real https://t.co/luM65mLK11 pic.twitter.com/F1fykkf1Xb

— ayooooo🇲🇾 (@ayuhageda) January 12, 2021

Bagi anda yang pernah menonton drama Kampung Pisang Bersiri-Siri semestinya pernah terlintas untuk mencuba menu ini, bukan? Mungkin kedai tersebut boleh jadikan menu mi kari kuah laksa sebagai menu tetap kelak.

Sementara itu, kami kongsikan beberapa artikel yang sedang ‘hits’ di The Vocket pada pautan di bawah ini.

‘Tweet’ Silam Kembali Tular, MCMC Padam Akaun Rasmi Di Twitter

‘Habis Darurat Belum Tentu Siap’- Telatah Ahmad Maslan Cuci Banjir Buat Netizen Terhibur


Beli RM380,000 Jual Balik Hanya RM85,000, Usahawan Kongsi ‘Pengajaran’ Miliki Kereta Mewah

Tidak dapat dinafikan harga sesebuah kenderaan akan susut sebaik sahaja ia dibeli dan keluar daripada ruang pameran. Namun kisah usahawan syarikat Ayam Bismi ini pasti akan membuat anda berfikir lebih panjang untuk membeli kenderaan selepas ini.

Melalui perkongsian yang dibuat di akaun Facebook miliknya, Jaffri Ahmad Lan Bismi berkongsi bagaiamana keputusan yang dibuat pada 2016 untuk membeli kereta mewah jenama Audi itu menjadi pengajaran berguna dalam hidupnya.

“Saya beli kerana mengikut sahabat-sahabat tauke ayam yang lain menggunakannya.

Kereta tersebut yang dibeli pada 2016 itu bagaimanapun menurutnya terpaksa dijual selepas tiga tahun kerana terlalu banyak kerenah remeh yang perlu diuruskan.

Mengakui kereta tersebut memang berkuasa tinggi, namun sedikit kerosakan sahaja pasti akan membuatkan pemilik ‘susah hati’.

“Sedikit kerosakan saja pening nak selesaikan, sensor sana sensor sini.

“Kalau bawa berkuasa giler, 300 horsepower tetapi menyala saja lampu mana-mana sensor,mula susah hati.

“Akhirnya tahun lepas (2019) saya menjualnya pada harga RM85,000,
harga beli berapa? RM380,000,” kongsinya.

Sedangkan lori yang dibeli untuk kegunaan syarikatnya pada tahun sama dengan harga RM260,000 pula tidak mempunyai sebarang masalah dan masih lagi menjadi aset berharga kepada perniagaannya.

Malah dia juga menjelaskan nilai yang dibayar untuk kereta mewah Audi itu juga sebenarnya mampu membantu beliau mengembangkan perniagaan ternakan miliknya jika tidak membeli kereta tersebut.

“Nilai yang sama dengan Audi tu boleh membuat sebiji reban ayam dan terus menjadi pendapatan kepada syarikat.

“Itulah pelajaran yang perlu dibayar dalam kehidupan.

“Berhati-hati lah dalam membuat apa-apa keputusan, rasional lah,” pesannya.

Baca kisah penuh inspirasi usahawan Farm Fresh ini yang berjaya memasarkan daging segar miliknya di rangkaian pasar raya AEON. Klik pautan di bawah untuk membaca.

Bermula Dengan Produk Tenusu, Farm Fresh Kini Jual Daging Segar Premium Di AEON

Pernah Diperlekeh Naik Bas Jual Susu Segar, Jenama Farm Fresh Kini Raih Jualan Jutaan Ringgit Setahun


Beli Rumah Atau ‘Travel’ Dulu? Ini 5 Faktor Yang Wajar Anda Pertimbangkan

Nak travel dulu atau miliki rumah dulu? Tajuk ini sangatlah luas spektrumnya, kadar orang pukul rata amatlah tinggi, dan tidak lupa bias seorang penulis adalah mengikut persepsi kepentingannya atau apa yang nak dijualnya.

Sebagai penasihat takaful, pengembara tegar dan pelabur hartanah, saya tiada dilema nak mana dulu. Saya nak semuanya sekali. Kalau ikut keutamaan saya, kahwin adalah keutamaan paling akhir sekali.

Mereka yang membaca buku saya “Musafir Duniawi” akan faham cara pengurusan kewangan seorang musafir mengikut pendapat saya.

Mazhab saya ialah mazhab kewangan yang sustainable (bertahan lama). Kewangan hartanah dan musafir saya sudahpun masukkan dalam pengurusan kewangan peribadi.

Jadi untuk menyelesaikan masalah ini, perlulah ada pemikiran strategik dan rasional lebih daripada emosional. Perlulah ada kemahiran berfikir aras tinggi lebih daripada kemahiran pukul rata.

Saya tidak kisah jika sesiapa yang tiada matlamat kewangan (financial goals) kerana wang bukan segalanya. Tapi kalau tiada matlamat peribadi, ini masalah besar kerana hidupnya tiada tujuan langsung sehari-hari.

Matlamat kita berbeza, kelebihan kita berbeza, kemampuan kita berbeza, situasi berbeza, penilaian risiko berbeza. Nak paksa semua orang beli rumah dahulu, atau paksa orang travel seluruh pelusuk dunia dahulu memang bukan caranya.

Itu cara mereka yang hanya mahu menaikkan autoriti diri secara keras sebagai pengembara atau pelabur hartanah. Cara yang terbaik ialah mendidik kepentingan setiap segmen tanpa membid’ahkan kategori yang lain samada kepentingan memiliki hartanah atau kepentingan travel masa muda.

Mereka yang mementingkan capital appreciation dan pendapatan pasif melalui hasil sewa, tiada masalah melabur hartanah dahulu. Mereka yang sebegini mempunyai strategi kewangan yang agresif dan penilaian risiko yang bagus.

Manakala mereka yang suka travel pula adalah seorang introverted, suka berfikir dan melihat kelainan, belajar budaya lain, dan belajar kemahiran baru. Mereka ini adalah risk takers, lagi-lagi golongan backpackers.

Adakah kedua-dua golongan ini saling bertembung dan menentang antara satu sama lain? Sama sekali tidak. Seseorang itu boleh jadi kedua-duanya, seperti saya.

Rumah kediaman (residential home) adalah keperluan. Cuma untuk mereka yang masih bujang, mereka tiada kepentingan memiliki rumah kediaman pertama terlalu awal berbanding mereka yang sudah berkeluarga dan beranak-pinak.

Mereka yang bujang boleh berkongsi menyewa atau duduk dengan keluarga. Kalau mahu beli rumah pertama, ia adalah lebih afdhal untuk pelaburan berbanding untuk kediaman, samada untuk menyewa atau capital appreciation.

Manakala, golongan yang berkeluarga boleh juga menyewa (kerana ia lebih jimat daripada membeli rumah untuk kediaman). Namun untuk jangka masa panjang mereka perlu berusaha juga untuk ada rumah persendirian bagi memberi keselesaan kepada pasangan dan anak-anak terutamanya selepas kematiannya.

Itu baru penilaian bujang dan berkeluarga. Belum masuk mereka yang kerjanya berpindah sana sini. Selalu offshore. Selalu keluar negeri. Mereka yang dalam syarikat kurang stabil seperti oil dan gas atau mereka yang baru saja memulakan bisnes.

Travel pun banyak kategori, jadi tidak boleh pukul rata semuanya.
1. Travel haji adalah satu kefardhuan.
2. Ada orang memang cari makan dengan travel, maka ia adalah satu keperluan.
3. Ada yang menuntut ilmu semasa travel, maka ini adalah suatu keperluan.
4. Travel vacation sekali setahun sekurang-kurangnya adalah digalakkan bagi meningkatkan produktiviti pekerjaan. Ini adalah satu kemahuan yg digalakkan.
5. Travel yang tiada keperluan penting lain adalah kemahuan.

Meletakkan bumbung atas kepala adalah satu keperluan. Namun tidak semestinya perlu membeli rumah. Menyewa pun boleh. Manakala travel pula boleh jadi kemahuan atau keperluan.

Alah, masa kecoh debat kereta vs rumah dulu pun sama juga. Kereta diperlukan untuk pergi kerja, jadi ia lebih urgent.

Tanpa kereta cari makan, rumah pun tak dapat beli. Namun pilihlah kereta yang tidak lebih 15% bayaran balik bulanan sahaja supaya boleh beli rumah yang lebih mampu dimiliki.

Inilah yang pening bila debat rumah dulu atau travel dulu? Ianya subjek kategori terlampau luas untuk diperkatakan.

Kalau soalan itu dikhususkan kepada “Graduan baru perlu menabung untuk mengembara dunia terlebih dahulu sebelum bekerja atau menabung untuk membeli rumah kediaman pertama terlebih dahulu?” Kalau ini, banyaklah poin yang lebih spesifik untuk diambil kira.

Kos permulaan beli rumah termasuk deposit downpayment, kos guaman, kos valuation, kos takaful, beli perabot dan sebagainya.

Itu belum masuk jenis rumah apa nak beli: subsale, under construction atau lelong. Seseorang boleh membelanjakan duit permulaan antara RM2000 sehingga RM200,000 untuk pemilikan rumah baru. Satu pemboleh ubah (variable) yang konstan ialah harga rumah tetap akan naik, jadi tiada guna tunggu harga rumah turun.

Travel pula nak fikir kos penerbangan, kos pengangkutan darat, kos penempatan, aktiviti dan sebagainya. Itu belum masuk persediaan dana kecemasan dan insurans. Dahulu, travel adalah suatu aktiviti yang mahal. Sekarang ini tidak lagi, dan semakin banyak pilihan dan harga juga naik turun, bergantung pada harga minyak mentah dunia.

Pelabur hartanah tegar boleh memiliki berpuluh rumah dengan modal kecil. Pengembara tegar pula boleh travel seluruh dunia dengan bajet amat rendah. Kenalah belajar bagaimana memiliki hartanah dengan modal kecil dan belajar travel bajet rendah, daripada hanya mengecam meroyan tak tentu arah.

Tiada jawapan betul salah. Balik semula pada matlamat peribadi poin nombor satu tadi. Apa yang penting dan diutamakan oleh anda. Kalau anda tiada matlamat peribadi, itu yang pening tiada halatuju. Rumah tak ada, travel pun tak ada. Asyik berfikir saja mana nak dulu.

Samada beli rumah atau travel, atau apa-apa aktiviti kehidupan yang kita buat, adalah penting untuk menilai risiko. Apa yang kita mampu ambil dan apa yang perlu kita tinggalkan. Dan apa yang kita dapat in return.

Jika kewangan kita hanya ada ruang untuk salah satu sahaja antara beli rumah atau travel, dan anda masih buntu juga nak pilih, buatlah SWOT analysis.

SWOT ialah penilaian “Strength Weakness Opportunities Threats”. SWOT analysis banyak digunakan dalam decision-making process bisnes besar. Boleh google kalau masih tak faham.

Bisnes, pelaburan, travel, beli rumah semua ini tiada betul tiada salah. Hidup ini bukan soalan objektif, bukan soalan MCQ (multiple choice questions). Ia berbentuk subjektif yang memerlukan kemahiran analitis, kritis dan kreatif. Ini baru aras tinggi!

Keputusan untuk beli rumah atau travel oversea bergantung pada penilaian risiko, dan SWOT analysis adalah alat yang terbaik untuk bantu menilai risiko.

Sekali sudah buat keputusan, membeli unit hartanah impian atau travel ke destinasi impian, janganlah menyesal. Be firm in your decision!

Apa yang berisiko tinggi ialah beli rumah tanpa ilmu. Lepas itu rugi, tak boleh nak jual balik rumah itu sampai mati. Samalah, travel tanpa ilmu pun berisiko juga, malah sangat rugi jika tiada perolehan apa-apa ilmu semasa berkelana.

Jika ada kemampuan, why not both? Buatlah kedua-duanya kalau mampu. Harga rumah takkan turun, dan sebaiknya mula melabur hartanah sewaktu muda lagi supaya anda boleh jaga aliran tunai dan pemilikan ekuiti yg lebih besar. Pelabur hartanah yang hebat mampu memiliki berpuluh hartanah dengan modal kecil.

Waktu muda juga ialah waktu yang sesuai untuk travel kerana usia 20-an adalah usia yang impressionable dan bertenaga.

Kita belajar menuntut ilmu benda baru dan buka minda, belajar bahasa dan budaya, melihat dan mensyukuri nikmat Allah. Backpackers tegar boleh travel dengan kos yang rendah sahaja seperti RM500 ke Jepun.

Waktu mudalah kita sepatutnya belajar samada dalam bentuk travel atau pelaburan, demi memberi erti dalam sebuah kehidupan. Segala aspek perlulah diwarna-warnikan.

Kenalah belajar bagaimana memiliki hartanah dengan modal kecil dan belajar travel bajet rendah, daripada hanya mengecam meroyan tak tentu arah. Apa yg penting ialah kita tahu apa yang kita mahu dalam hidup.

Mahu hartanah OK. Mahu travel pun OK. Mahu kedua-duanya lebih OK!


Beli Rumah Dan Peluang Menangi Hadiah Bernilai RM1 Juta? LBS Fabulous 20-21 Kedua Menanti Anda

Siapa sahaja pasti akan gembira sekiranya dipilih sebagai pemenang dalam apa pun acara cabutan bertuah. Sebelum berakhirnya tahun 2021, LBS Bina Group Berhad (LBS) mahu meraikan pembeli hartanah LBS untuk pusingan kedua LBS Fabulous 20-21.

“Membeli rumah merupakan satu pencapaian yang terbesar bagi setiap individu apatah lagi dalam tempoh penularan pandemik ini. Oleh itu, kami ingin melakukan lebih daripada sekadar menyediakan rumah yang berkualiti dan mampu milik serta menambah nilai dengan cara yang akan dikenang oleh pembeli rumah LBS untuk tahun-tahun akan datang,” jelas Tan Sri Lim Hock San, Pengerusi Eksekutif LBS.

Cabutan bertuah pertama LBS Fabulous 20-21 telah disiarkan secara langsung menerusi Facebook LBS pada 11 September 2021 lalu. Seramai 4,386 pembeli rumah layak untuk cabutan bertuah pertama yang merangkumi sejumlah 497 hadiah. Pembeli rumah LBS terpilih ini terdiri daripada mereka yang membuat pembelian dari 1 Januari 2020 hingga 30 Jun 2021.

Para pemenang membawa pulang hadiah hebat antaranya Proton Persona, Proton Iriz, Motor SM Sport 110, basikal, mini iPad, komputer riba Dell, mesin basuh, peti sejuk, mini Hi-Fi dan lain-lain lagi.

Pemenang utama untuk cabutan bertuah pusingan pertama LBS Fabulous Draw 20-21 ialah milik Amirul Hakmal Bin Jalil di mana beliau membawa pulang sebuah Proton X50 1.5T (executive)!

A post shared by LBS Bina Group (@lbsbinagroup)

Semua pembeli rumah LBS yang membeli hartanah dari senarai kediaman hartanah LBS terpilih bermula Januari 2020 hingga 31 Disember 2021 secara automatik layak untuk ke pusingan kedua cabutan bertuah tersebut. Cabutan bertuah hadiah menarik dianggarkan lebih daripada RM1,000,000 menanti para pembeli.

Jadi, mereka yang tidak terpilih di cabutan bertuah di pusingan pertama tidak perlu bersedih kerana anda masih berpeluang untuk memenangi hadiah semasa cabtuan bertuah kedua nanti!

Hadiah utama untuk pusingan kedua masih belum diumumkan lagi dan anda perlu sentiasa ke laman Facebook rasmi LBS Bina Group untuk makluman lanjut. Pasti para pembeli tak sabar hendak tahu hadiah apa yang bakal mereka menangi nanti bukan?

Bertuah buat para pembeli yang sudah divaksin kerana Vacci-Nation Bonanza masih lagi berlangsung sehingga 31 Disember 2021 ini di mana anda akan menerima lebih faedah apabila membuat pembelian hartanah LBS!

Para pembeli kediaman LBS yang mengambil bahagian berpeluang untuk menikmati insentif tunai sebanyak RM670,000. Kempen ini adalah salah satu usaha LBS Bina Group untuk menyokong mempertingkatkan kadar vaksinasi negara di samping membantu kerajaan untuk mencapai imuniti berkelompok.

LBS juga akan memberikan insentif tunai tambahan sehingga RM335,000 bagi pembeli rumah yang telah mendaftar untuk vaksinasi COVID-19 atau bagi mereka yang telahpun divaksinasi dan tidak lupa juga cabutan bertuah LBS Fabulous 20-21 bernilai lebih dari RM1,000,0000 menanti pembeli!

LBS menawarkan 8 tawaran hebat di bawah Vacci-Nation Bonanza, termasuk:

1. Cabutan bertuah LBS Fabulous 20-21
2. Hadiah Menarik Kempen Pemilikan Rumah (HOC)
3. Yuran Guaman Percuma
4. Yuran Tempahan Rendah
5. Ganjaran Kesetiaan
6. Skim Bayaran Fleksibel
7. Bayaran Keluar Sifar
8. Pakej Perabot Rumah

Sebelum itu, mari kita lihat beberapa projek perumahan yang dibangunkan oleh LBS Bina Group yang anda boleh miliki ketika ini.

Perumahan terbaru daripada LBS Bina yang menjanjikan kehidupan serba lengkap dengan 40 kemudahan seperti kolam renang, gym dan banyak lagi!

Jika anda mencari rumah di bandar dan berdekatan dengan pelbagai fasiliti, LBS SkyLake adalah jawapannya.

Realisasikan rumah impian anda dengan KITA Mekar. Terletak di dalam kawasan kejiranan yang dikelilingi kehijauan, nikmati gaya hidup yang tenang dengan lokasi yang berdekatan bandar raya di Cybersouth.

Dengan penekanan konsep dalaman terbuka, Ritma Perdana dikelilingi dengan suasana kehijauan serta persekitaran yang selamat untuk seisi keluarga. Ia juga menawarkan pelbagai ciri keselamatan dan kemudahan yang dapat meningkatkan kualiti hidup.

Masih berbaki beberapa minggu lagi sebelum 2021 melabuhkan tirai. Jadi, apa tunggu lagi? Anda boleh terus layari laman rasmi LBS Bina Group untuk maklumat terkini daripada LBS.

Anda juga boleh ke laman rasmi LBS Bina Group di sini atau terus hubungi 1700 81 8998 untuk mendapatkan maklumat lanjut mengenai kempen LBS Fabulous 20-21 dan Vacci-Nation Bonanza.

Ini beberapa artikel yang sedang hangat di The Vocket. Baca lagi pada pautan di bawah.

Bonggol Institut Memandu Terlalu Tinggi, Jurulatih Luah Kerisauan Terhadap Keselamatan Pelajar

Teruja Jumpa Myvi Di Luar Negara, Reaksi Pelajar Malaysia Ini Curi Perhatian Netizen

‘Hebat Betul Marketing’- Mesej Pada ‘Banner’ Kedai Ikan Di Pulau Pinang Ini Bikin Netizen Terhibur